LAPORAN PENUH SIASATAN DALAMAN PELATIH TUDM DIBULI SIAP DALAM MASA TERDEKAT

MELAKA:  Laporan penuh siasatan dalaman melibatkan seorang pelatih Tentera Udara Diraja Malaysia (TUDM) yang didakwa dibuli pelatih senior di Pangkalan Udara Kuantan, Pahang yang tular baru-baru ini dijangka akan diperoleh dalam masa terdekat.

Timbalan Menteri Pertahanan Adly Zahari berkata siasatan dalaman itu mengambil kira pelbagai aspek termasuk semua maklumat yang dilapor atau diterima daripada pihak media atau orang perseorangan.

“Kementerian Pertahanan mengambil serius kejadian buli yang berlaku melibatkan pelatih TUDM yang dilaporkan berlaku baru-baru ini dan siasatan sedang dijalankan Polis Diraja Malaysia (PDRM) dan di peringkat kementerian juga, siasatan dalaman turut dilakukan.”

“Saya yakin dalam masa terdekat ini, laporan itu akan diterima dan dibentangkan pada mesyuarat pasca-Kabinet kementerian akan datang. Jika ada kelemahan, kita akan perbaiki dan beri kerjasama kepada semua pihak termasuk PDRM,” katanya kepada pemberita selepas Majlis Penganugerahan Pingat Jasa Malaysia (PJM) kepada Veteran Angkatan Tentera Malaysia (ATM) di sini hari ini.

Sebelum ini, tular di media sosial mengenai luahan seorang wanita mendakwa adik lelakinya dibuli di pusat latihan tentera udara dan wanita itu turut berkongsi gambar beberapa anggota tentera berpangkat koperal yang didakwa membuli adiknya ketika menjalani latihan di pusat itu.

Pada 3 Mei lepas, media juga melaporkan polis mengesahkan empat lagi pelatih kursus Tentera Udara Diraja Malaysia (TUDM) mendakwa dipukul dalam kejadian buli di Pangkalan Udara Kuantan pada 12 April lepas.

Dalam perkembangan lain, Adly berkata latihan ketenteraan menjelang fenomena El Nino yang diramal berlaku pada Jun akan tetap diteruskan namun ia bergantung kepada situasi semasa.

“Latihan (ketenteraan) akan diterus dan dipertingkat seperti ketika tempoh penularan COVID-19 walaupun terdapat beberapa kekangan. Latihan ATM meliputi pelbagai aspek seperti dua hala dan pelbagai hala yang turut melibatkan negara jiran.

“Semua perkara akan diambil kira bagi memastikan latihan kita tidak terganggu,” katanya.–AlHijrah Online


REMAJA MAUT LEMAS MANDI DI LATA AIR HITAM

BATU KURAU: Seorang remaja ditemui lemas semasa mandi di Lata Air Hitam, Jelai di sini hari ini.

Mangsa, Mohammad Fathussalam Mohd Bajarulnizam, 16, disahkan meninggal dunia di lokasi kejadian oleh petugas kesihatan.

Menurut kenyataan Bilik Gerakan Jabatan Bomba dan Penyelamat Perak, panggilan kecemasan berhubung kejadian itu diterima pada jam 12.17 tengah hari tadi kemudian anggota dari Balai Bomba dan Penyelamat Batu Kurau digerakkan ke lokasi kejadian.

“Hasil siasatan awal mendapati mangsa dipercayai lemas semasa mandi di kawasan rekreasi itu.

“Mayat mangsa ditemui kira-kira dua meter dari lokasi dia dipercayai lemas oleh orang awam pada pada 12.47 tengah hari tadi,” katanya.

Jenazah mangsa dihantar ke Hospital Taiping dan kes diserahkan kepada pihak polis bagi tindakan lanjut.—AlHijrah Online


TENTERA MUNGKIN DIKERAH PASTIKAN PEMATUHAN PERINTAH KAWALAN PERGERAKAN

KUALA LUMPUR: Kerajaan tidak menolak kemungkinan pasukan tentera dikerah jika keadaan memerlukan bagi memastikan pematuhan Perintah Kawalan Pergerakan yang bermula semalam hingga 31 Mac untuk mengekang penularan COVID-19.

Menteri Kanan
yang juga Menteri Pertahanan, Datuk Seri Ismail Sabri Yaakob berkata demikian
pada sidang media (non-health) selepas Mesyuarat Khas Menteri-Menteri Berkenaan
Pelaksanaan Perintah Kawalan Pergerakan di Jabatan Perdana Menteri sebentar
tadi.

“Saya harap rakyat mematuhi Perintah (Kawalan Pergerakan) yang dikeluarkan Kerajaan. Tujuan perintah bukan untuk menyusahkan rakyat, tujuan untuk menjaga kesihatan dan menjaga nyawa rakyat.

“Kalau kita lihat laporan diberikan Kementerian Kesihatan, setiap hari laporan kes baharu bertambah,” katanya dalam sidang media khas itu yang disiarkan secara langsung dari Jabatan Perdana Menteri, Putrajaya hari ini.

Penguatkuasaan hari pertama Perintah Kawalan Pergerakan semalam menyaksikan masih ramai dalam kalangan masyarakat Malaysia yang memandang ringan kawalan pergerakan dengan ada yang masih keluar rumah tanpa keperluan penting, termasuk berkumpul di tempat umum, makan minum di luar, beriadah dan pulang ke kampung halaman untuk bercuti.

Situasi ini amat membimbangkan berdasarkan pengalaman yang dilalui Itali dan Iran sebelum ini yang menyaksikan beribu-ribu kes COVID-19 dicatatkan mendadak ekoran kegagalan masyarakat untuk melakukan penjarakan sosial (social distancing) dan mengelak perhimpunan ramai (mass-gathering) untuk membendung penularan wabak merbahaya itu.

Ketika ini, penguatkuasaan Perintah Kawalan Pergerakan dikuatkuasakan pasukan Polis Diraja Malaysia (PDRM).

Pada sidang media sama, Ismail Sabri berkata pihak polis masih mengesan 4,000 jemaah tabligh yang menyertai perhimpunan tabligh di Masjid Jamek Sri Petaling bagi menjalankan ujian kesihatan.

Katanya, mesyuarat khas hari ini juga antara lain memutuskan keputusan Kabinet untuk menubuhkan jawatankuasa khas dianggotai 19 kementerian berhubung pelaksanaan Perintah Kawalan Pergerakan.

Rakyat juga diminta tidak panik kerana bekalan makanan mencukupi, digalakkan berurusan secara “online” dan semua kementerian diminta membuka hotline masing-masing untuk memudahkan urusan berkaitan yang terkesan akibat COVID-19, katanya.

Malaysia juga berbincang dengan Singapura membenarkan 300,000 pekerja Malaysia yang bekerja di negara itu dengan syarat negara terbabit sediakan tempat tinggal, kataya. – AlHijrah Online/ Syed Azwan Syed Ali


KERAJAAN MINTA MASSIMO JELASKAN KENAIKAN HARGA ROTI

KUALA LUMPUR: Syarikat pengeluar roti Massimo, The Italian Baker Sdn Bhd akan dipanggil bagi menjelaskan sebab kenaikan harga produknya.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid berkata, pertemuan itu juga akan membincangkan alternatif yang mampu ditawarkan pihak Massimo untuk membantu rakyat yang ramai terkesan akibat COVID-19 dan banjir.

“Kita akan panggil pengeluar roti Massimo dan kementerian nak tahu apa alasan kenaikan itu serta apa alternatifnya untuk rakyat,” katanya.

Dalam masa yang sama, Rosol juga memaklumkan kementeriannya telah bertemu dengan pengeluar roti Gardenia selepas berlaku kenaikan harga jualan.

Katanya, Gardenia berjanji akan mengeluarkan produk baru yang akan dijual pada harga lama.

Rosol berkata Gardenia telah menjelaskan bahawa harga terpaksa dinaikkan berikutan kenaikan harga bahan mentah.

“Kementerian memahami alasan itu dan sebagai alternatif, Gardenia Bakeries berjanji untuk mengeluarkan satu produk baharu roti yang dijual pada harga lama.

“Langkah yang sama juga boleh dibuat oleh pengeluar Massimo supaya rakyat mempunyai pilihan,” katanya.

Rosol menjelaskan, harga roti putih dikawal selia oleh kementeriannya dan kerajaan perlu dimaklumkan mengenai sebarang kenaikan harga.

Pada 1 Januari 2022, Massimo menaikkan harga White Sandwich Bread 400g keluarannya daripada RM2.38 kepada RM2.80 manakala versi 600g dinaikkan daripada RM3.35 kepada RM4.–AlHijrah Online


ISRAEL UBAH SEMENANJUNG GAZA JADI ‘PENJARA DI BAWAH LANGIT TERBUKA’

MOSCOW: Kementerian Luar Rusia pada Jumaat menyelar tindakan Israel terhadap Palestin sambil menyifatkan Tel Aviv mengubah Gaza menjadi “penjara di bawah langit terbuka,” lapor Agensi Anadolu.

Mengulas mengenai kenyataan menteri luar Israel menyokong penggantungan keanggotaan Rusia dalam Majlis Hak Asasi Manusia PBB (UNHRC), kementerian luar mendakwa Israel menggunakan situasi di Ukraine bagi mengalih perhatian dunia mengenai isu Palestin.

“Seperti diketahui umum, setelah pelbagai pelanggaran dibuat terhadap keputusan Majlis Keselamatan (PBB) dan Perhimpunan Agung PBB, rejim Israel masih meneruskan pendudukan haram dan ‘pengilhakan’ di wilayah Palestin, mengakibatkan lebih 2.5 juta rakyat Palestin di Tebing Barat Sungai Jordan diusir ke kawasan terpencil dan terputus dari dunia luar.

“Semenanjung Gaza pada dasarnya telah menjadi ‘penjara terbuka,’ hingga memaksa dua juta rakyatnya bertahan di bawah sekatan laut, udara dan darat Israel hampir 14 tahun,” menurut kementerian itu.

Sekurang-kurangnya 152 rakyat Palestin cedera dalam pertempuran dengan tentera Israel di perkarangan Masjid Al-Aqsa pada Jumaat, menurut ciapan Persatuan Bulan Sabit Merah Palestin.

Ketegangan antara Israel dan Palestin memuncak di Tebing Barat dan Baitulmaqdis Timur sejak tiga minggu lalu susulan sambutan Hari Easter bertindih dengan Ramadan.—AlHijrah Online


PENDAFTARAN, KEMAS KINI STR BERMULA HARI INI HINGGA 31 MAC

KUALA LUMPUR: Tarikh pendaftaran baharu dan kemas kini Sumbangan Tunai Rahmah (STR) akan dibuka bermula 1 Mac sehingga 31 Mac 2023.

Menurut kenyataan Kementerian Kewangan, ia bagi memastikan mereka yang layak atau masih tiada dalam pangkalan data kerajaan dapat mengemukakan permohonan masing-masing selain membolehkan penerima sedia ada yang mempunyai sebarang perubahan maklumat untuk membuat pengemaskinian.

Bagi mengurangkan golongan yang tercicir atau ‘exclusion error’, data penerima STR Fasa 1 akan dibawa secara automatik ke dalam pangkalan data kerajaan di samping data daripada beberapa agensi kerajaan untuk disemak silang kelayakan STR mengikut syarat yang ditetapkan.

Ujarnya, pihaknya juga akan memperhebatkan program turun padang bersama pemimpin komuniti dan pelusuk desa bagi memastikan STR dirasai oleh rakyat Malaysia yang layak.

Sebelum ini Perdana Menteri yang juga Menteri Kewangan Datuk Seri Anwar Ibrahim berkata STR pada 2023 akan memanfaatkan 8.7 juta penerima dengan peruntukan hampir RM8.0 bilion.

“Pendekatan rahmah dalam membela nasib rakyat susah terutamanya golongan rentan dan mudah terjejas akan terus diperkasakan di bawah Kerajaan Perpaduan,” katanya. –AlHijrah Online


WANITA DALAM TEMPOH IDAH BOLEH KELUAR MENGUNDI – MOHD NA’IM

TAIPING: Wanita yang sedang dalam tempoh idah diharuskan untuk keluar mengundi pada Pilihan Raya Negeri (PRN) pada 12 Ogos depan

Bagaimanapun, Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata, individu tersebut perlu mematuhi syarat parameter semasa dalam tempoh idah dengan menjaga penampilan dan adab dalam berkabung.

“Sebagai warganegara, mereka (balu) ada kewajipan demokrasi untuk keluar rumah dan mengundi, mereka keluar bukan untuk bergembira, tetapi bagi menjalankan tanggungjawab sebagai rakyat untuk mengundi.

“Selepas selesai mengundi, balu terbabit perlu terus kembali ke rumah,” katanya selepas sesi penyerahan Program MyHAUS dan Program Sinar Kasih Yayasan Pembangunan Ekonomi Islam Malaysia (YaPIEM) di Jalan Batu Matang, di sini, hari ini.

Menurut Mohd Na’im, wanita dalam idah yang ingin keluar mengundi perlu menjauhkan perkara yang mengundang fitnah antaranya tidak berhias, tidak memakai wangian serta menghias wajah secara berlebihan.–AlHijrah Online


EMPAT MAUT DALAM PERTEMBUNGAN BAS-TRAK

RIYADH: Empat orang maut dalam kemalangan melibatkan pertembungan sebuah bas dengan trak, di bandar Al-Yutamah, kira-kira 90 kilometer (KM) dari bandar Madinah malam tadi.

Bas yang membawa 45 orang penumpang itu bertembung dengan trak berkenaan di lebuh raya Al-Hijrah.

Beberapa mangsa yang mengalami kecederaan, menerima rawatan di tempat kejadian sebelum dibawa ke hospital-hospital tempatan.

Menurut jurucakap Bulan Sabit Merah Saudi, Khaled Al-Sehali, lebih 20 ambulans dikejarkan ke lokasi kemalangan dari bandar Madinah.Turut terlibat lapan unit penyelamat dari Makkah dan tiga dari Qassim.

Laluan tersebut digunakan oleh jemaah umrah yang menziarahi Masjidil Haram, Makkah dan Masjid Nabawi, Madinah.–AlHijrah Online


JAIS LONGGARKAN SYARAT NIKAH BAGI LANJUTAN PKPB

KUALA LUMPUR: Jabatan Agama Islam Selangor (JAIS) memberi kelonggaran dalam pelaksanaan upacara akad nikah di Pejabat Agama Islam Daerah (PAID) di seluruh Selangor mulai 2 November ini.

Ketetapan baharu susulan pelanjutan tempoh Perintah Kawalan Pergerakan Bersyarat (PKPB) hingga 9 November depan bagi memudahkan urusan akad nikah bagi rakyat Selangor.

Pengarah JAIS, Mohd Shahzihan Ahmad berkata, beberapa syarat telah ditetapkan bagi melaksanakan akad nikah, antaranya pemohon lelaki dan perempuan sudah mendapat kebenaran berkahwin di bawah Seksyen 17 Enakmen Undang-Undang Keluarga Islam (Negeri Selangor) Tahun 2003 dari PAID.

“Hanya tiga orang dibenarkan hadir pada upacara akad nikah iaitu pengantin lelaki, pengantin perempuan dan wali.

“Hanya lima sesi akad nikah dibenarkan dalam satu hari iaitu pada hari Isnin hingga Jumaat bermula 9 pagi hingga 4 petang,” katanya menerusi satu kenyataan pada Jumaat.

Bagaimanapun, kebenaran diberi kepada pasangan dalam Selangor atau pihak lelaki atau pihak perempuan dari luar Selangor dengan tanggungjawab pihak-pihak mendapatkan kebenaran pergerakan rentas daerah atau negeri jika diperlukan oleh pihak berkuasa.

“Temujanji upcara bagi akad nikah boleh dibuat dengan menghubungi PAID untuk pertimbangan dan tindakan selanjutnya,” katanya.

–AlHijrah Online


WHO KERJASAMA PLATFORM MEDIA SOSIAL TANGANI BERITA PALSU

ANKARA: Kerajaan-kerajaan di seluruh dunia perlu memperkasakan langkah pencegahan mengenai penularan, diagnosis dan rawatan koronavirus, kata jurucakap kanan Pertubuhan Kesihatan Sedunia (WHO) Fadela Chaib.

Chaib berkata walaupun sistem kecemasan digerakkan, kapasiti diagnosis dan rawatan perlu diperkasakan, selain kelengkapan hospital perlu dalam keadaan siap siaga untuk menyelamatkan nyawa.

Beliau juga menasihatkan semua pihak mengikuti langkah penjagaan diri dan mengikut arahan pihak berkuasa kesihatan dan sumber sahih seperti WHO.

Bagi mengekang berita palsu mengenai COVID-19, pihaknya bekerjasama dengan platform media sosial seperti Twitter, Facebook, Pinterest, Tencent dan Tiktok, katanya kepada agensi berita Anadolu hari ini.

Di negara terjejas teruk, kerjasama itu antara lain akan menyambungkan individu secara automatik ke laman web WHO di atas talian.

Seorang lagi jurucakap WHO, Tarik Jasarevic berkata “setiap negara perlu ambil langkah ikut keadaan penularan virus di negara masing-masing.

“Apa lebih kritikal ialah semua pihak perlu bekerjasama dan penuhi tanggungjawab mereka,” katanya menegaskan adalah penting bagi semua pihak mengelakkan tempat padat.

Virus itu muncul di Wuhan, China pada Disember lalu dan kini menular di 146 negara dan wilayah. WHO mengisytiharkannya sebagai pandemik global.

Daripada 173,000 kes COVID-19, lebih 6,600 maut, dengan 77,500 kes sembuh, demikian menurut  Worldometer. — Terjemahan AlHijrah Online


BANJIR DI PAKISTAN, ANGKA KORBAN KINI CECAH 1,325

KARACHI: Angka korban akibat banjir di Pakistan mencecah 1,325, dengan 11 lagi kematian direkodkan dalam tempoh 24 jam lalu, menurut agensi bencana negara itu pada Isnin.

Kesemua 11 mangsa yang terkorban berasal dari wilayah selatan Sindh, dengan kejadian banjir terbaharu menenggelamkan lebih banyak kawasan dalam tempoh 48 jam, lapor Agensi Anadolu.

Sejak 14 Jun, seramai 289 orang maut di Khyber Pakhtunkhwa, diikuti 260 terkorban di Balochistan, manakala 189 orang maut di wilayah timur laut Punjab, menurut Pihak Berkuasa Pengurusan Bencana Negara (NDMA).

Seramai 12,703 orang dilaporkan cedera akibat hujan dan banjir melanda seluruh negara sejak 14 Jun.

Beribu-ribu lagi mangsa banjir telah dipindahkan dari pelbagai kawasan di daerah Jamshoro dan Dadu di Sindh.

Rakaman oleh stesen penyiaran tempatan memaparkan rumah, masjid, sekolah, dan bangunan lain ditenggelami banjir lumpur.

Perkhidmatan kereta api di kawasan dilanda banjir dan seluruh negara dihentikan selama 10 hari lagi kerana banjir telah menenggelamkan beberapa kawasan landasan kereta api.

Lebuhraya Indus utama juga masih ditenggelami air di kebanyakan tempat, dengan ratusan kenderaan beratur menunggu jalan dibuka semula.

Berpuluh ribu penduduk masih terkandas di berpuluh-puluh kawasan yang dilanda banjir di saat pesawat angkatan tentera terus membantu membawa mereka yang terperangkap di wilayah Sindh, Punjab dan Balochistan.

Beratus-ratus ribu mangsa banjir turut bergelut dengan wabak besar-besaran seperti penyakit bawaan air, penyakit mata dan kulit, hingga mencetuskan kebimbangan lebih banyak mangsa yang terkorban kerana sistem penjagaan kesihatan negara sedang bergelut merawat pelbagai penyakit di keempat-empat wilayah.

Terpaksa bersesak dalam khemah dan sekolah, beribu-ribu mangsa  terdedah kepada cirit-birit, gastrousus, denggi, malaria dan penyakit lain akibat air yang tercemar dan tahap kebersihan yang rendah.

Banjir dicetuskan oleh hujan lebat telah menenggelamkan satu pertiga negara itu, mendorong kerajaan memohon bantuan antarabangsa. – AlHijrah Online


ANGGOTA TUDM MAUT PESAWAT HAWK TERHEMPAS

KUALA LUMPUR: Seorang anggota Tentera Udara Diraja Malaysia (TUDM), Kapten Mohamad Affendi Bustamy maut selepas pesawat Hawk dinaikinya bersama seorang lagi anggota terhempas di Pangkalan Udara Butterworth, malam tadi.

TUDM dalam kenyataannya memaklumkan kejadian berlaku kira-kira 10.07 malam ketika pesawat terbabit sedang melaksanakan latihan penerbangan.

Menurut TUDM jenazah Kapten Mohamad Affendi telah diuruskan untuk tindakan lagi.

Seorang lagi anggota yang terlibat dalam kemalangan itu, Mejar Mond Fareez Omar dilapor cedera dan sedang dirawat di Hospital Seberang Jaya.

“Beliau berada dalam keadaan selamat dan stabil,” kata kenyataan TUDM.

Kedua-dua juruterbang telah berkahwin dan keluarga mangsa telah dimaklumkan mengenai insiden dan TUDM akan memastikan urusan kebajikan keluarga anggota berkenaan diutamakan.

“Pihak TUDM kini sedang mengambil tindakan segera dan akan memaklumkan perkembangan semasa berhubung inside kemalangan ini.

“Semua pihak diminta agar tidak menyebarkan sebarang spekulasi atau sebarang berita yang tidak sahih,” kata TUDM.

Lembaga Sisatan Terperinci akan ditubuhkan TUDM berhubung insiden tersebut. – AlHijrah Online


KERAJAAN BERPENDIRIAN TEGAS TIDAK TERIMA LGBT – MOHD NA’IM

KUALA LUMPUR: Kerajaan berpendirian tegas tidak menerima sebarang aktiviti berkaitan lesbian, gay, biseksual dan transgender (LGBT) khususnya dalam kalangan masyarakat Islam, kata Menteri di Jabatan Perdana Menteri (Hal Ehwal Agama) Datuk Mohd Na’im Mokhtar.

Beliau berkata Jabatan Kemajuan Islam Malaysia (Jakim) turut konsisten dengan pendirian kerajaan itu, namun dalam konteks hak asasi di bawah Perlembagaan Persekutuan, kerajaan tidak menolak hak tertentu kepada golongan LGBT seperti hak pendidikan.

“Sebab itu, pendekatan yang diambil dalam konteks Jakim adalah bekerjasama dengan agensi-agensi lain untuk memberikan kesedaran dan mengambil tindakan untuk memastikan agar golongan ini kembali kepada fitrah yang sebenar serta menyedarkan mereka daripada kesalahan yang dilakukan.

Beliau berkata demikian pada sesi jawab lisan pada persidangan Dewan Rakyat berhubung perkara itu.

Menjawab soalan tambahan Aminolhuda Hassan (PH-Sri Gading) yang ingin tahu sama ada Jakim mempunyai maklumat berkaitan jumlah perkahwinan sama jantina di negara ini, Mohd Na’im berkata tiada perkahwinan sejenis pernah direkodkan atau didaftarkan oleh Jakim.

“Jabatan agama Islam negeri-negeri juga tidak ada satu pun perkahwinan melibatkan sesama jenis yang didaftarkan. Itu adalah jelas.

“Hatta, kalau katakan perkahwinan itu dilangsungkan juga, apabila pihak ini ingin berhasrat daftarkan (perkahwinan mereka di negara ini), ini mustahil sebab undang-undang tidak membenarkan,” katanya merujuk kepada akta ataupun Enakmen Undang-Undang Keluarga Islam. — AlHijrah Online


3,000 tan sampah sehari dibuang sepanjang Ramadan

KUALA LUMPUR – Hampir 3,000 tan
sampah sehari dihasilkan di kawasan Kuala Lumpur, Putrajaya dan Pahang sepanjang
Ramadan ini.

Jumlah itu mencatat peningkatan
500 tan sampah sehari dibuang berbanding purata 2,500 tan sampah dihasilkan
pada hari biasa di Kuala Lumpur.

Ketua Pegawai Eksekutif Alam
Flora Sdn Bhd (Alam Flora), Datuk Mohd Zain Hassan berkata, makanan tidak
dihabiskan yang dijual di bazar Ramadan penyumbang utama peningkatan sampah
terhasil selain sisa plastik dan polistirena.

“Kami jangka tren pembuangan
sisa pepejal meningkat hingga 500 tan sehari sepanjang bulan Ramadan ini di
ketiga-tiga kawasan konsesi syarikat.

“Makanan tidak berusik yang
dijual di bazar Ramadan adalah antara penyumbang kepada peningkatan sampah
dalam sehari,” katanya.

Beliau berkata demikian selepas mengagihkan 2,000 bekas bubur lambuk percuma kepada orang ramai di Bazar Ramadan Jalan Raja dan Dataran Merdeka.

Hadir sama, Timbalan Menteri
Wilayah Persekutuan, Datuk Dr Shahruddin Md Salleh.

Menurutnya, peningkatan
pembuangan sisa pepejal ke tapak pelupusan jelas menunjukkan pembaziran makanan
dan rakyat negara ini harus mengubah sikap dan budaya membeli makanan
berlebihan.

“Kami di Alam Flora sentiasa
didik orang ramai supaya berjimat cermat dan tidak mengikut nafsu ketika
membeli makanan.

“Orang ramai juga digalak
menggunakan bekas makanan yang dibawa sendiri ke bazar Ramadan bagi
mengurangkan pembuangan sampah,” katanya.

Dalam pada itu Mohd Zain berkata, pihaknya memberi jaminan pungutan sampah dan kerja pembersihan berjalan seperti biasa ketika sambutan Hari Raya Aidilfitri nanti. – Sinar Harian


ABBAS SERU RAKYAT PALESTIN DALAM TAHANAN ISRAEL DIBEBASKAN

RAMALLAH: Presiden Palestin Mahmoud Abbas menggesa agar semua tahanan Palestin dibebaskan dari penjara Israel.

“Kita mesti meneruskan tuntutan untuk menangani isu pelarian Palestin dan pembebasan semua tahanan,” lapor Agensi Anadolu (AA) memetik Abbas sebagai berkata ketika majlis perasmian dua projek amal di bandar Ramallah, Tebing Barat.

Hampir 4,550 tahanan Palestin di penjara Israel, termasuk 175 kanak-kanak bawah umur dan 27 tahanan wanita, bersama-sama 670 yang lain ditahan di bawah pentadbiran Israel tanpa tuduhan atau sebarang perbicaraan.

Pada Sabtu, tahanan Palestin mengancam untuk melancarkan mogok lapar bagi membantah penderaan Israel.

Selama bertahun-tahun, tahanan Palestin telah menggunakan mogok lapar untuk menuntut persekitaran hidup yang lebih baik dan menamatkan hukuman penahanan selama-lamanya.

Abbas berikrar bahawa rakyat Palestin tidak akan meninggalkan wilayah yang diduduki mereka.

“Kami tidak akan meninggalkan negara walau apa pun syaratnya,” katanya.

Pada 1993, Pertubuhan Pembebasan Palestin (PLO) dan Israel menandatangani perjanjian Oslo, yang kononnya memberikan rakyat Palestin satu bentuk pemerintahan sivil, tetapi pelan damai itu gagal menyelesaikan pertikaian negara Palestin.

Rundingan damai antara Palestin dan Israel gagal pada April 2014 apabila Tel Aviv enggan menghentikan pembinaan penempatan dan membebaskan tahanan Palestin yang dipenjarakan sebelum 1993. – AlHijrah Online


SHEIKH SABAH MENINGGAL DUNIA

KUWAIT: Emir Kuwait, Sheikh Sabah Al-Ahmad Al-Jaber Al-Sabah, 91, meninggal dunia pada Selasa lapor agensi berita Xinhua.

Menurut laporan media, pemerintah itu sebelum ini telah dimasukkan ke hospital pada 18 Julai lalu untuk pemeriksaan dan menjalani pembedahan sehari kemudian.

Susulan pembedahan tersebut, Sheikh Sabah berlepas ke Amerika Syarikat pada 23 Julai untuk rawatan lanjut.

Sementara itu Kuwait mengumumkan 40 hari berkabung atas kematian Sheikh Sabah dan memutuskan untuk menutup institusi pemerintah dan rasmi selama tiga hari mulai 29 September.

Putera Mahkota Kuwait Sheikh Nawaf Al-Ahmad Al-Jaber Al-Sabah diumum akan memangku sebahagian tugas Emir Kuwait buat sementara waktu. — AlHijrah Online


PRU15 DITERUSKAN WALAUPUN ADA NEGERI TIDAK BUBAR DUN

JASIN: Pilihan Raya Umum ke-15 (PRU15) akan diteruskan meskipun terdapat beberapa negeri yang enggan membubarkan Dewan Undangan Negeri (DUN), kata Perdana Menteri Datuk Seri Ismail Sabri Yaakob.

Beliau berkata semua negeri berhak untuk membubarkan DUN masing-masing pada bila-bila masa.

“(Bagaimanapun), saya mencadangkan dan mengesyorkan jika boleh diadakan secara bersama (pembubaran Parlimen dan DUN) tetapi keputusan telah dibuat oleh enam negeri.

“Jadi pilihan raya (PRU15) akan diteruskan seperti biasa,” katanya kepada pemberita selepas merasmikan Loji Rawatan Air Kompak Chin Chin 3 di sini hari ini.

Semalam, Mesyuarat Jawatankuasa Kerja PAS Pusat memutuskan untuk mengekalkan pendirian tidak membubarkan DUN Kelantan, Terengganu dan Kedah.

Ismail Sabri berkata mengadakan pilihan raya berasingan akan menyusahkan rakyat yang terpaksa keluar mengundi dua kali dan melibatkan perbelanjaan tinggi untuk Suruhanjaya Pilihan Raya (SPR).

Mengulas mengenai keputusan PAS untuk memperkukuh kerjasama dalam Perikatan Nasional (PN), Ismail Sabri yang juga Naib Presiden UMNO berkata UMNO telah menjangkakan perkara tersebut lebih awal.

Justeru itu, beliau berkata Presiden UMNO Datuk Seri Dr Ahmad Zahid Hamidi sebelum ini telah membuat beberapa kenyataan bahawa UMNO dan Barisan Nasional (BN) bersedia bergerak solo pada PRU15.

Bagaimanapun, katanya beliau menghormati keputusan mana-mana parti dan menyifatkan tindakan PAS sebagai hak parti berkenaan.

Mesyuarat Jawatankuasa Kerja Pas Pusat semalam memutuskan untuk memperkukuh kerjasama dalam PN bagi menghadapi PRU15 dan ia dibuat atas prinsip penyatuan ummah. – AlHijrah Online


MANGSA BANJIR DI PAHANG MENINGKAT KEPADA 1,521 ORANG

KUANTAN: Situasi banjir di Pahang semakin teruk dengan jumlah penduduk terjejas banjir semakin meningkat kepada 1521 berbanding petang semalam hanya 137 mangsa daripada 34 keluarga.

Menurut Info Bencana Jabatan Kebajikan Masyarakat (JKM) setakat jam 5 petang tadi 50 Pusat Pemindahan Sementara (PPS) telah dibuka yang menempatkan 429 keluarga.

Daerah Raub menjadi daerah terjejas banjir tertinggi melibatkan 744 mangsa daripada 221 keluarga yang ditempatkan di 21 PPS.

Kuantan pula mencatatkan peningkatan kepada 266 mangsa daripada 86 keluarga ditempatkan di tiga PPS,  di Jerantut seramai 232 orang daripada 43 keluarga di sembilan PPS, di Lipis seramai 196 orang daripada 54 keluarga ditempatkan di lapan PPS, manakala di Maran seramai 161 orang daripada 43 keluarga yang ditempatkan di sembilan PPS.

Sementara itu, lapan sungai melepasi paras bahaya iaitu Sungai Jelai di Bukit Betong dan Jeti Lipis di Daerah Lipis, Sungai Lipis di Benta, Sungai Tembeling di Kampung Merting Jerantut, Sungai Pahang di Sungai Yap dan Paya Gintong di Jerantut, Sungai Lipis di Batu Malim Raub dan Sungai Pahang di Kuala Krau Temerloh. –AlHijrah Online


HARGA SILING PELITUP MUKA TIGA LAPIS 70 SEN MULAI AHAD

PUTRAJAYA: Bermula Ahad ini, harga runcit siling baharu bagi pelitup muka jenis tiga lapisan turun kepada 70 sen daripada RM1 sekeping.

Menteri Perdagangan Dalam Negeri dan Hal Ehwal Pengguna (PDNHEP) Datuk Seri Alexander Nanta Linggi berkata harga maksimum pelitup muka jenis tiga lapis di peringkat borong pula diturunkan kepada 65 sen sekeping berbanding 95 sen.

Katanya, ketetapan itu dibuat selepas kementeriannya membuat kajian semula harga pelitup muka melibatkan pengeluar tempatan dan pengimport. Ia juga mengambil kira keperluan untuk rakyat terus mengamalkan kelaziman baharu terutama penggunaan pelitup muka yang berterusan.

“Harga baru ini akan dikuatkuasakan melalui Akta Kawalan Harga dan Antipencatutan 2011.”

Nanta Linggi berkata harga siling runcit bagi pelitup muka satu lapisan pula ditetapkan tujuh sen sekeping, pelitup muka dua lapisan 20 sen sekeping manakala pelitup muka N95 pada RM6 sekeping. – AlHijrah Online


RUMAH, KEDAI ROSAK TERUK DILANDA RIBUT DI MARANG

MARANG: Sebanyak 25 buah premis termasuk kediaman serta kedai di sekitar Bukit Payong di sini, rosak teruk selepas dilanda ribut petang ini.

Seorang penduduk Jamsari Mohamed, 43, berkata kejadian berlaku pada kira-kira 2.30 petang ketika beliau dan ibunya Minah Mat Ali, 69, sedang berehat di ruang tamu rumah mereka, selepas solat Zuhur.

Jamsari berkata kejadian itu menyebabkan 90 peratus bumbung rumah dan bengkel milik abangnya yang terletak bersebelahan rumah mereka, rosak selepas diterbangkan angin dan ribut kuat yang berlaku dalam sekelip mata.

“Pada mulanya hujan biasa-biasa sahaja, memang tak sangka ribut teruk sehinggalah bunyi dentuman kuat dari atas bumbung rumah.

“Apabila jenguk keluar saya terkejut apabila lihat bumbung terbang satu persatu depan mata. Hujan juga mulai lebat dan ruang dalam rumah mula dipenuhi air,” katanya ketika ditemui di kediamannya di Kampung Undang, Bukit Payong hari ini.

Jamsari berkata menyedari kejadian tersebut, dia bergegas menyelamatkan ibunya dan segera keluar daripada rumah, kerana bimbang dihempap bumbung atau terkena renjatan elektrik.

“Waktu itu hanya fikir keselamatan mak yang sudah tua, barang-barang memang saya tak fikir langsung. Tak kisah rosak kerana nyawa mak lebih penting,” katanya yang merancang untuk tumpang bermalam di rumah adiknya di kampung berdekatan.

Seorang pemilik kedai runcit Rosmawati Mohd Saffi, 46, pula berkata ketika kejadian dia tiada di kedai, kerana sedang mengajar Kelas Asas Fardu Ain (KAFA) di Sekolah Kebangsaan (SK) Undang.

Dia mengetahui mengenai kejadian itu selepas dihubungi anak perempuannya Nor Anis Nazihan Adnan, 18, dalam keadaan cemas dan menangis teresak-esak kerana ketakutan.

“Selepas terima panggilan saya terus bergegas ke kedai, kerana risau dengar dia (Nor Anis Nazihah) menangis teresak-esak, tak faham sangat apa yang dia cerita awalnya.

“Ketika keluar memang ribut kuat dan hujan lebat, tetapi saya gagahkan juga kerana bimbang keselamatan anak perempuan, yang seorang diri di kedai,” katanya.

Rosmawati berkata ketika tiba di kedai, hujan masih lebat dan beberapa penduduk kampung tumpang berteduh di kedainya mencari perlindungan.

“Sudah hampir 20 tahun saya berniaga di sini, inilah kali pertama ribut seteruk ini berlaku. Walaupun banyak kerosakan terutama atap yang diterbangkan angin, saya bersyukur kerana anak dan orang kampung selamat,” katanya.

Sehubungan itu, Rosmawati berkata beliau serta penduduk yang lain berharap, supaya pihak berkenaan dapat segera menghulurkan bantuan kepada mangsa ribut yang terjejas.

Sementara itu Pegawai Bahagian Kebajikan Pusat Khidmat Masyarakat Dewan Undangan Negeri Bukit Payong Kamanordin Md Jusoh, berkata setakat ini hanya 25 premis dikenal pasti terjejas dalam kejadian hari ini.

Beliau berkata pihaknya bagaimanapun akan menjalankan siasatan lanjut, jika masih ada penduduk yang terjejas namun belum melaporkan kepada pihak terbabit.

Katanya nilai kerugian masih belum dapat dipastikan, namun bantuan segera akan disalurkan bagi meringankan beban dan keselesaan penduduk yang terlibat memandangkan pada masa ini hujan kerap susulan peralihan ke musim monsun timur laut.-AlHijrah Online


JAKIM TIDAK BERKOMPROMI DENGAN SIJIL HALAL

BUKIT GANTANG: Jabatan Kemajuan Islam (JAKIM) tidak akan berkompromi dengan pensijilan halal dan akan bertindak sewajarnya, apabila menerima maklumat termasuk menggantung kilang atau loji pembuatan makanan untuk siasatan.

Menteri di Jabatan Perdana Menteri (Hal Ehwal Agama) Datuk Idris Ahmad berkata tindakan itu perlu, memandangkan pensijilan halal Malaysia antara yang dihormati di seluruh dunia.

“Kerana itu kita serius dan tidak main-main mengenai halal. Sebagaimana yang kita sedia maklum bahawa baru-baru ini JAKIM menggantung sebuah dari 16 loji yang ada di bawah pemantauan Jakim untuk siasatan,” katanya dalam sidang media pada majlis Jamuan Hari Raya Aidilfitri Jawatankuasa Pengurusan Komuniti Kampung (JPKK) mukim Trong dekat sini hari ini.

Pada 14 Mei, JAKIM menggantung kelulusan loji sembelihan Thomas Foods International Lobethal, Australia berkuat kuasa serta merta, sehingga hasil siasatan yang menyeluruh diperolehi.

Ketua Pengarahnya Datuk Hakimah Mohd Yusoff berkata pada masa sama Supreme Islamic Council of Halal Meat in Australia Inc (SICHMA), selaku badan pensijilan halal yang bertanggungjawab dalam penyeliaan halal ke atas loji sembelihan itu, akan diberi surat tunjuk sebab dan berdepan dibatalkan status badan pensijilan halal, sekiranya didapati tidak mematuhi keperluan standard dan prosedur halal Malaysia.

Tindakan itu dibuat selepas seorang lelaki dikenali sebagai ‘the Hood Man’ atau Abdullah, membuat  pendedahan bahawa loji sembelihan Thomas Foods International (TFI) Lobethal, Australia didakwa tidak mematuhi keperluan standard dan prosedur halal Malaysia.

Idris berkata pihaknya akan menghubungi orang yang membuat laporan tersebut untuk mendapatkan maklumat lengkap.

“Penyebar video itu menggunakan nama samaran Abdulllah. Dia ada nama lain, dia dari Somalia. Kita juga sedang menghubunginya untuk mendapatkan maklumat lanjut,” jelasnya.

Dalam pada itu, mengenai jemaah haji, Idris berkata Tabung Haji telah membuat panggilan kedua pada 10 Mei lalu, untuk jemaah yang layak ke Tanah Suci nanti.

“Bagaimanapun jumlah panggilan itu saya tidak pasti, kerana panggilan itu berdasarkan mereka yang menolak tawaran daripada panggilan pertama yang ditutup pada 9 Mei lalu,” katanya.

Menurutnya, penerbangan pertama yang dijangka pada 31 Mei ini kemungkinan akan ditunda antara 3 hingga 4 Jun depan, kerana kekurangan pesawat dan perkara ini akan dikemas kini kemudian.

Malaysia memperoleh kuota 14,306 orang untuk menunaikan haji tahun ini.–AlHijrah Online


PASUKAN PENGURUSAN JENAZAH AKAN DITAMBAH DI HTAR

KUALA LUMPUR: Jumlah jenazah muslim COVID-19 di Hospital Tengku Ampuan Rahimah (HTAR) Klang dilaporkan meningkat hingga menyukarkan kelancaran pengurusan jenazah.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata beliau akan membantu menambah pasukan pengurusan jenazah di HTAR.

“Bagi mendapat gambaran yang lebih jelas saya dibawa melihat sendiri proses pengurusan jenazah bermula di bilik mayat, solat jenazah, sehinggalah ke kontena yang bakal memuatkan jenazah.

“Saya lihat wajah barisan hadapan di sini menggambarkan keletihan mereka.

“InsyaAllah kami akan bantu daripada sudut tambahan pasukan pengurusan jenazah dan ubahsuai kontena sedia ada agar ia boleh digunakan secara optimum dan selesa,” katanya dalam catatan di Facebook selepas meninjau proses pengurusan jenazah muslim yang menjadi mangsa COVID-19 di HTAR hari ini.

Dalam tinjauan itu beliau diberi taklimat berkenaan proses yang diuruskan oleh pihak hospital dengan kerjasama Jabatan Agama Islam Selangor dan Angkatan Pertahanan Awam Malaysia.

“Walaupun tidak lagi bernyawa, Islam mengajarkan kita untuk memuliakan jenazah dengan memastikan dua elemen dijaga dengan baik iaitu diuruskan secepat mungkin dan diuruskan dengan penuh kehormatan.

“Sentiasa doa dan bermunajat kepada Allah SWT. Pastikan patuh kepada SOP. Moga Allah SWT pulihkan Malaysia kembali seperti sediakala,” katanya. — AlHijrah Online


SUSPEK LETUPAN BOM DI ISTANBUL DITAHAN

MOSCOW: Menteri Dalam Negeri Turkiye Suleyman Soylu berkata seorang wanita yang meninggalkan sebuah beg berisi bahan letupan di Istanbul pada Ahad telah ditahan, lapor Sputnik, memetik penyiar awam TRT World.

Satu kejadian letupan berlaku di laluan pejalan kaki di Istiklal Avenue, Istanbul pada petang Ahad.

Menurut Presidennya Recep Tayyip Erdogan, sekurang-kurangnya enam orang terbunuh dalam kejadian itu.

Soylu berkata bahawa “suspek kejadian itu telah ditahan.”

Siasatan  awal mendapati bahawa Kurdistan Workers’ Party (PKK) dan tenteranya YPG, yang dikategorikan oleh Ankara sebagai organisasi pengganas merupakan dalang di sebalik kejadian, menurut Menteri Dalam Negeri.

Naib Presiden Turkiye Fuat Oktay berkata pada Ahad bahawa letupan itu turut mengakibatkan 81 orang cedera, 39 daripadanya telah dikeluar dari hospital.

Menteri Kehakiman Turkiye, Bekir Bozdag berkata seorang wanita dilihat duduk di bangku di Istiklal, sebelum meninggalkan sebuah beg berisi bahan letupan di Istanbul pada Ahad, disyaki suspek utama kejadian itu.–AlHijrah Online


PERTEMPURAN GAZA-ISRAEL TIDAK BERAKHIR

GAZA: Pemimpin Hamas, Ismail Haniyeh berkata pada Ahad bahawa pertempuran dengan Israel “tidak berakhir” walaupun gelombang keganasan di Gaza baru berakhir.

Memetik laporan agensi berita Xinhua, Haniyeh membuat kenyataan itu selepas memberikan ucapan takziah kepada keluarga Abu Malhous yang kehilangan lapan anggotanya dalam insiden keganasan antara rejim Israel dan Jihad Islam Palestin.

“Kemenangan kami di pusingan lepas tidak dihitung dengan jumlah roket dilancarkan atau kerugian dialami, tetapi melalui fakta bahawa kumpulan penentang berjaya melumpuhkan entiti (Israel) ketika ketegangan berlaku,” katanya kepada pemberita.

Minggu lepas, gelombang baru keganasan berlaku antara Israel dan kumpulan penentang Gaza selepas Israel mengebom rumah komander Jihad Islam, Baha Abu al-Atta, membunuhnya dan isterinya.

Sebagai tindak balas, kumpulan militan melancarkan roket ke Israel, sebelum pesawat tempur rejim Israel melancarkan serangan udara ke atas Gaza yang membunuh 35 warga Palestin, termasuk wanita dan kanak-kanak.

Khamis lalu, Mesir mempelopori gencatan senjata antara kedua pihak, yang kekal rapuh ketika roket dilancarkan dari Gaza dan pesawat Israel menyerang wilayah konflik itu.

Sementara itu, Khaled al-Batsh, pemimpin kanan Jihad Islam, membantah kenyataan Perdana Menteri Israel, Benjamin Netanyahu bahawa Israel tidak berjanji apa-apa di Gaza sebagai balasan gencatan senjata itu.

Beliau memberi amaran kepada Netanyahu supaya tidak memanipulasi perjanjian gencatan senjata yang dicapai minggu lalu di bawah kelolaan Mesir dan PBB.

“Perjanjian gencatan senjata itu dengan syarat jenayah pencerobohan Israel dihentikan,” kata al-Batsh. — Terjemahan AlHijrah Online


KESIHATAN HADI AWANG SEMAKIN PULIH

KUALA TERENGGANU: Keadaan kesihatan Presiden PAS, Datuk Seri Abdul Hadi Awang yang masih dirawat di Institut Jantung Negara (IJN) semakin pulih.

Menteri Besar Terengganu, Datuk Seri Ahmad Samsuri Mokhtar yang juga Naib Presiden PAS memaklumkan perkara tersebut dan Abdul Hadi dijangka dibenarkan keluar daripada IJN dalam masa terdekat.

“Alhamdulillah makin baik, insyaAllah dalam masa terdekat dia akan keluar dari IJN.

“Keadaan beliau (Abdul Hadi) semakin pulih. Pada saya beliau dalam keadaan ceria dan teruja untuk segera kembali bersama dengan masyarakat,” katanya selepas ditemui pada Program Outreach Jejak Vaksin Universiti Sultan Zainal Abidin (UniSZA) di Sekolah Kebangsaan (SK) Kesom, Manir di sini pada Sabtu.

Pada 6 Jun lalu, Abdul Hadi telah dimasukkan ke IJN bagi menerima rawatan susulan serta pemantauan doktor, kata anaknya Muhammad Khalil yang juga merupakan Anggota Dewan Undangan Negeri (ADUN) Batu Buruk.—AlHijrah Online


Pejuang yang dipotong tangan kerana bendera

BENDERA atau panji adalah sepotong kain berlogo sebagai simbol sesebuah negara atau perjuangan. Pada zaman Mesir purba, bendera juga digunakan untuk menyelaras tentera di medan perang. Begitu juga pada zaman Rasulullah s.aw., panji adalah lambang perjuangan yang membangkitkan semangat keimanan dan pengorbanan.

Dalam keadaan aman damai, bendera adalah simbol keharmonian dan kesejahteraan negara, namun ketika berlakunya peperangan, ia mewakili maruah sesebuah perjuangan. Justeru itu keadaan atau tempat letak sesebuah bendera itu sangat dijaga kehormatannya.

Bendera mesti dikibar julang dan tidak akan dilakukan sesuka hati. Bagi mereka yang sangat tinggi nilai patriotiknya, nyawa sanggup digadai untuk menjaga maruah bendera ini. Manusia tanpa maruah umpama tubuh tanpa nyawa.

Generasi kini mungkin tidak dapat menghayati semangat sesetengah
pejuang sanggup gugur di medan perang hanya kerana mempertahankan secarik kain.
Dua kisah sahabat Nabi Muhammad s.a.w yang syahid kerana mempertahankan panji agar
tidak dirampas tentera kafir adalah panduan kepada watan untuk lebih memahami
makna maruah dan perjuangan.

Musáb ibnu ‘Umar r.a dalam Perang Uhud hilang anggota badan dan syahid
dalam kesungguhannya mempertahankan panji Islam. Musáb tetap menjulang panji
dengan sebelah tangan, dan apabila tangan sebelah lagi dipotong, beliau
merapatkan dua lengannya ke dada untuk menahan bendera itu dari terjatuh. Bendera
yang jatuh kerana gugurnya Musáb terus disambut sahabat lain.

Begitu juga dalam kisah Ja’far ibnu Abi Thalib r.a dalam Perang Mutáh.
Bendera yang dikibarkan oleh ketua perang akan dirampas dalam sesebuah
peperangan sebagai tanda kekalahan pihak musuh. Ja’far mempertahan bendera
putih yang diberikan Rasulullah s.a.w walaupun dalam keadaan hilang kedua
tangan, menahan dengan kedua lengan dan mengigitnya kukuh dengan gigi, sehingga
beliau syahid.

Menurut Ábdullah ibnu Úmar r.a, badan Ja’far terbelah dua kerana
ditetak dari belakang, dan terdapat 90 liang luka di bahagian hadapan badannya
dalam usaha menjaga panji yang diamanahkan.

Dalam kedua-dua kisah sahabat itu, tentera kuffar bertindak memotong
tangan pejuang Islam terlebih dahulu kerana di situlah panji perjuangan
dijulang. Jatuhnya sebuah panji bermakna kemenanganlah yang di pihak satu lagi.

Dari sudut kenegaraan, bendera mempunyai nilai kedaulatan dan lambang
maruah dan jati diri warganya. Kaedah dan atur cara penggunaannya yang salah
boleh menjatuhkan martabat kedaulatan yang ada pada bendera, sekaligus suatu
penghinaan kepada pemerintah tertinggi negara tersebut.

Hampir tiga tahun lepas, sembilan warga Australia yang memakai seluar
renang bercorak Jalur Gemilang semasa perlumbaan Grand Prix (GP) Formula One
(F1) di Litar Antarabangsa Sepang (SIC) pada 2 Oktober 2016 disifatkan sebagai
tidak berbudaya kerana menggunakannya bendera secara salah.

Fenomena “tersilap” memasang bendera di beberapa tempat dalam negara mutakhir
ini sangat mengecewakan rakyat Malaysia, khususnya penduduk peribumi yang
berjuang mati-matian mempertahankan negara dari segala anasir memporak-perandakan
tanah air.

Kecuaian mereka pada ruang dan waktu yang sepatutnya menyemarakkan
semangat cinta negara mencetuskan pelbagai persepsi oleh pelbagai kaum, dalam
kepelbagaian rasa dan gelora. Dalam rasa rengsa yang masih bertebaran dalam
kalangan warga, perlakuan terhadap simbol negara ini umpama sebatang mancis
yang dilempar pada segunung sekam yang kering.

Jadi, bagaimana pula perbuatan warga yang menghina bendera negara sendiri di khalayak ramai dengan sengaja?

*ROZAIS AL-ANAMY adalah penulis sastera dan penulis bebas di akhbar, majalah dan portal di Malaysia.

PENAFIAN: Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


ANAK ANGKAT DIDERA, PASANGAN SUAMI ISTERI DITAHAN POLIS

KUALA LUMPUR: Sepasang suami isteri ditahan di Beranang, Hulu Langat, di sini  bagi membantu siasatan kes dera melibatkan seorang kanak-kanak perempuan berusia empat tahun.

Ketua Polis Daerah Kajang ACP Mohd Zaid Hassan berkata pasangan terbabit ditahan di rumah mereka pada 2.30 pagi selepas polis menerima laporan mengenai kejadian itu pada 12.14 tengah malam tadi.

Beliau berkata siasatan awal mendapati kanak-kanak perempuan berkenaan didakwa dipukul dan dipaksa memakan nasi sehingga termuntah.

“Siasatan juga mendapati kejadian disebabkan kanak-kanak yang dikatakan hiperaktif itu tidak suka makan nasi dan pasangan terbabit memaksanya untuk telan nasi sehingga termuntah,” katanya dalam kenyataan hari ini.

Mohd Zaid berkata kanak-kanak itu dikatakan dipukul pasangan terbabit menggunakan penyangkut pakaian, kayu penyapu dan dicucuh dengan pemetik api.

Beliau berkata pemeriksaan oleh doktor di Hospital Kajang mengesahkan kanak-kanak itu mengalami kecederaan di beberapa bahagian badan.

Mohd Zaid berkata kanak-kanak itu merupakan anak seorang wanita Indonesia dan kelahirannya tidak pernah didaftarkan dan tidak mempunyai sebarang dokumen pengenalan diri.

“Kanak-kanak itu diserahkan kepada pasangan terbabit pada April lepas kerana ibu kandungnya tidak mampu menjaganya,” katanya.

Beliau berkata wanita berusia 28 tahun itu dan suaminya warga Singapura berusia 30-an direman sehingga 28 Julai. Kes disiasat di bawah Seksyen 31(1)(a) Akta Kanak kanak 2001.–AlHijrah Online


KURSUS PRAPERKAHWINAN PKPB DIRANGKA: JAKIM

KUALA LUMPUR: Jabatan Kemajuan Islam Malaysia (JAKIM) dan Jabatan Agama Islam Negeri (JAIN) kini dalam proses menyiapkan Tatacara Pelaksanaan Kursus Praperkahwinan Islam Dalam Tempoh Perintah Kawalan Pergerakan Bersyarat (PKPB) dan Pasca PKPB.

Ini termasuk penyediaan Mekanisma Pengajaran Modul Bersepadu Kursus Praperkahwinan Islam.

Ketua Pengarah JAKIM, Datuk Paimuzi Yahya berkata tatacara itu sebagai panduan kepada JAIN dalam melaksanakan kursus praperkahwinan Islam.

Katanya, kursus praperkahwinan itu bermula daripada kaedah pendaftaran, syarat penganjuran, etika penceramah, urusetia dan peserta, pengambilan sijil kursus praperkahwinan Islam serta lain-lain perkara yang berkaitan.

“Dalam membuat keputusan mengenai perkara ini, beberapa pertimbangan telah dibuat berdasarkan situasi semasa pandemik Covid-19, iaitu pengurangan interaksi sosial antara peserta dan penceramah, menghadkan pergerakan peserta dan penceramah bagi yang terlibat dalam pelaksanaan kursus secara bersemuka, menghadkan penggunaan data internet bagi yang terlibat dalam pelaksanaan kursus secara dalam talian, penjarakan sosial dan lain-lain aspek keselamatan dan kepentingan kesihatan lain.

“JAKIM dan JAIN juga akan merujuk Majlis Keselamatan Negara (MKN) dan Kementerian Kesihatan Malaysia (KKM) bagi mendapatkan pandangan dalam aspek keselamatan dalam penganjurannya kelak,” katanya dalam kenyataan di sini hari ini.

Penguat kuasaan PKPB memberi impak kepada pelbagai sektor kehidupan di negara ini termasuklah pelaksanaan Kursus Praperkahwinan Islam yang berjalan sekian lama di seluruh negara dan merupakan keperluan bagi pasangan yang bakal berkahwin.

“Justeru, Jabatan Kemajuan Islam Malaysia (JAKIM) dengan kerjasama Jabatan Agama Islam Negeri (JAIN) telah mengambil inisiatif bagi membantu pasangan yang hendak berkahwin dalam tempoh PKPB dan pasca PKPB,” katanya.

Maklumat lanjut mengenai pelaksanaan kursus praperkahwinan itu boleh dirujuk kepada Jabatan Agama Islam Negeri masing-masing. – AlHijrah Online


EMPAT LAGI MANGSA JADI KORBAN BANJIR

KUALA LUMPUR: Banjir yang melanda beberapa negeri hari ini, merekodkan empat lagi kematian yang melibatkan tiga wanita dan seorang kanak-kanak lelaki, dalam dua kejadian berasingan di Kelantan.

Kejadian pertama yang meragut nyawa tiga beradik perempuan dilaporkan berlaku di Kampung Bendang Surau dekat Morak, Tumpat, kira-kira jam 11.30 pagi tadi.

Ketua Polis Kelantan Datuk Muhamad Zaki Harun berkata mangsa Noor Fathiah Mohd Nadzir, 27; Sakinah, 29, dan Nurul Syazwani, 33, dikatakan sedang berjalan kaki mengharungi banjir di hadapan sebuah rumah, sebelum terkena renjatan elektrik dan meninggal dunia di tempat kejadian.

Dalam kejadian berasingan, seorang kanak-kanak lelaki berusia satu tahun tiga bulan, ditemukan lemas di Kampung Gual Tok Deh, Rantau Panjang, kira-kira 1 tengah hari tadi.

Ketua Balai Bomba dan Penyelamat Rantau Panjang Shapawi Stapa berkata mangsa dikatakan bermain di anjung rumah bersama kakaknya, sebelum hilang di kawasan rumahnya yang sedang dilanda banjir, sebelum kemudiannya mayat mangsa ditemukan timbul dan terapung di permukaan air.

Semalam, seorang kanak-kanak perempuan berusia dua tahun menjadi korban pertama banjir di Terengganu, dalam kejadian di Kampung Apal.

Mangsa Nur Hilwa Idris Mohd Haris Zaifan yang dipercayai terjatuh di dalam air banjir dan dihanyutkan arus, ditemukan terapung dalam parit kira-kira 20 meter dari rumah tempat mangsa dikatakan terjatuh pada kira-kira 3.40 petang.

Dalam pada itu, Tenaga Nasional Berhad dalam satu kenyataan hari ini menasihatkan orang ramai supaya tidak menghampiri atau menyentuh pepasangan elektrik yang ditenggelami banjir, kerana dikhuatiri berlaku kebocoran arus.

TNB turut memaklumkan bekalan elektrik di kawasan terjejas banjir akan diputuskan sementara bagi tujuan keselamatan, dengan penyambungan semula akan dilakukan sebaik ia selamat dilakukan.

Setakat malam ini, mangsa banjir di Terengganu, Kelantan dan Pahang terus mencatatkan peningkatan berbanding petang tadi, manakala di Johor menunjukkan sedikit penurunan dan tiada perubahan jumlah mangsa di Perak.–AlHijrah Online


PENUBUHAN RCI TIADA KESAN PADA AGIHAN KEUNTUNGAN TH

PUTRAJAYA: Penubuhan Suruhanjaya Siasatan Diraja (RCI) Lembaga Tabung Haji (TH) akan dimuktamadkan secepat mungkin.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri memberi jaminan penubuhan RCI itu tidak akan memberi kesan terhadap agihan keuntungan Tabung Haji bagi pendepositnya.

Menurutnya, penubuhan RCI adalah untuk merungkai persoalan dan permasalahan yang sering ditimbulkan dan dibangkitkan mengenai TH seperti aspek pengauditan dan dasar.

“Penubuhan RCI dipersetujui hasil daripada kehendak sebahagian besar Ahli Parlimen, baik daripada pihak kerajaan ataupun pembangkang, yang mahu isu-isu TH dilihat secara terperinci serta adil.

“Kita sejujurnya akan memastikan RCI bersifat bebas, telus dan akan pilih mereka yang berwibawa dan berintegriti untuk menganggotainya,” katanya seperti dilapor BERNAMA.

Rabu lepas, kerajaan melalui Mesyuarat Jemaah Menteri bersetuju menubuhkan RCI bagi menyiasat isu-isu berbangkit mengenai Lembaga TH dari tahun 2014 hingga 2020.

Timbalan Perdana Menteri, Datuk Seri Ismail Sabri Yaakob berkata siasatan itu dijalankan hasil pengauditan perunding-perunding seperti PricewaterhouseCoopers (PwC), Ernst & Young (EY) dan Roland Berger dari tahun 2014 hingga 2020.—AlHijrah Online


ADNAN SYED DIBEBASKAN SELEPAS 20 TAHUN DIPENJARA

AMERIKA SYARIKAT: Adnan Syed dibebaskan Mahkamah Maryland selepas dua dekad dipenjara atas tuduhan membunuh bekas teman wanitanya.

Ia susulan penemuan dua lagi suspek yang mungkin terbabit dalam pembunuhan itu yang tidak pernah didedahkan kepada pihak pembelaan ketika perbicaraan.

Laporan penuh dalam Berita AlHijrah 2022.–AlHijrah Online


LOGAM LAIN DALAM EMAS, PEMBELI DIGESA WASPADA

KUALA TERENGGANU: Kementerian Perdagangan dalam Negeri dan Hal Ehwal Pengguna (KPDNHEP) menasihati orang ramai agar berhati-hati ketika membeli emas bagi mengelak ditipu.

Timbalan Menterinya, Datuk Rosol Wahid berkata, berikutan harga emas yang tinggi di pasaran sekarang, ada peniaga emas tidak bertanggungjawab menipu pembeli ketika membuat timbangan.

Antara taktik yang dikesan adalah peniaga memasukkan logam lain di dalam barangan kemas yang hendak dijual dengan tujuan menaikkan lagi berat barangan tersebut.

Sehubungan itu, pihak KPDNHEP akan mengarahkan anggotanya untuk membuat pemeriksaan secara rawak di premis kedai emas seluruh negara.

Beberapa contoh barangan kemas akan diambil untuk diuji di makmal bagi memastikan tiada unsur-unsur lain selain emas dimasukkan pada barangan kemas tersebut.

“Dalam emas itu dia letak tungsten, tungsten tu satu logam yang density-nya lebih kurang dari emas, tungsten ni density dia 18, emas 21, tungsten ni dia letak dengan membalut dalam emas.”

Beliau ditemui selepas Majlis Perasmian Program Jualan Malaysia dan Kempen Beli Barangan Malaysia di Kuala Terengganu hari ini.

Jelasnya, peniaga yang melakukan kesalahan menipu pada timbangan boleh dikenakan tindakan dibawah akta Timbang dan Sukat 1972.

Sehingga 31 Ogos tahun ini, KPDNHEP telah mengeluarkan sebanyak 2,900 kompaun kepada peniaga yang menipu semasa timbangan dengan nilai kompaun sebanyak RM416,350.

Manakala nilai rampasan pula adalah sebanyak RM1,823,983. – AlHijrah Online / Kamalruddin Taib / Ardi Herman Mohd Mardzi


MYSEJAHTERA: DAFTAR MASUK KE PREMIS MUNGKIN DIMANSUHKAN

PUTRAJAYA: Keperluan menggunakan aplikasi MySejahtera sebagai prosedur operasi standard (SOP) daftar masuk ke premis-premis mungkin dimansuhkan, kata Menteri Kesihatan Khairy Jamaluddin.

Beliau berkata keputusan sama ada meneruskan atau memansuhkan SOP daftar masuk melalui MySejahtera itu, akan ditentukan berdasarkan trend jangkitan pandemik COVID-19 serta data mobiliti penduduk dan pengembara, apabila sempadan negara dibuka semula 1 April ini.

“Penentuan berhubung perkara ini akan ambil masa hampir sebulan, kerana kita kena lihat pada trend ini.

“Sekiranya trend jangkitan tidak banyak perubahan dengan trend ketika ini, maka kita boleh ‘drop’ fungsi daftar masuk,” katanya kepada pemberita selepas melancarkan majlis penutup Program Pengurusan Berat Badan Bersepadu Kebangsaan dan ‘World Physical Activity Day’ 2022 di sini semalam.

Khairy berkata demikian ketika diminta mengulas kenyataan Persatuan Perubatan Malaysia (MMA), bahawa sudah tiba masanya amalan mengimbas MySejahtera setiap kali memasuki premis dihentikan, ketika negara sedang memasuki fasa peralihan ke endemik mulai 1 April.

Kerajaan sebelum ini telah memansuhkan SOP berkaitan pemeriksaan suhu badan dan buku rekod daftar masuk premis, pada 11 Feb lepas.

Mengenai isu berkaitan pemilikan aplikasi MySejahtera, Khairy berkata KKM dijangka memuktamadkan rundingan bersama syarikat yang mengendalikan platform perisian aplikasi tersebut, dalam tempoh kira-kira sebulan.

“Proses rundingan sedang berjalan ketika ini. Namun ia ambil masa sedikit sebab agak teknikal,” katanya yang akan memberikan penjelasan berkenaan perkara itu di Dewan Negara esok.

Khairy berkata rundingan itu diadakan setelah KKM menubuhkan Jawatankuasa Rundingan Harga pada tahun lepas, bertujuan melaksanakan rundingan harga perolehan dan pengurusan perkhidmatan aplikasi MySejahtera dengan pihak syarikat untuk tempoh dua tahun, selaras tatacara perolehan kerajaan.

Beliau berkata perolehan tersebut telah dipersetujui Kementerian Kewangan pada 28 Feb lepas untuk dilaksanakan, dan kini proses rundingannya telah dimulakan bagi memastikan ‘due diligence’ dilakukan dalam proses itu serta memelihara kepentingan kerajaan.

Khairy sebelum ini menegaskan bahawa kerajaan tidak pernah menjual aplikasi MySejahtera kepada mana-mana syarikat swasta, dan ia adalah hak milik kerajaan. – AlHijrah Online


MALAYSIA DIJANGKA ALAMI CUACA PANAS HINGGA OGOS

KOTA BHARU: Malaysia dijangka mengalami cuaca panas kering berpanjangan sehingga Ogos susulan musim peralihan monsun.

Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, cuaca panas itu melibatkan semua negeri namun yang paling terasa adalah negeri di Utara dan Pantai Timur.

“Kawasan di Utara lebih teruk dan paling ketara dengan ada kawasan bersempadan dengan Thailand mencecah suhu lebih 37 darjah celcius.

“Kita jangkakan keadaan ini berlarutan sehingga Ogos kerana peralihan monsun. Selepas Ogos dijangka kembali hujan,” katanya.

Laporan penuh dalam Berita AlHijrah 15 April 2023.—AlHijrah Online


MOU MDEC-MASTERCARD: PELUANG PKS, USAHAWAN MIKRO TEROKA E-DAGANG

CYBERJAYA: Inisiatif kerajaan dalam mempercepat dan mempermudah urusan Perusahaan Kecil dan Sederhana (PKS) dan usahawan mikro tempatan diterjemah melalui Memorandum Persefahaman (MOU) antara MasterCard dan Malaysia Digital Economy Corporation, MDEC.

Ia bagi membolehkan golongan usahawan berkenaan menyertai e-dagang melalui penggunaan pembayaran digital terutamanya bagi penduduk luar bandar yang masih kekurangan akses kepada kemudahan perbankan.

Pelaksanaan itu selaras dengan Pelan Jana Semula Ekonomi Negara (PENJANA) yang telah dilancarkan oleh kerajaan untuk memulihkan semula ekonomi negara yang terjejas akibat pandemik COVID-19.

Pemeteraian MOU disaksikan Timbalan Menteri Komunikasi dan Multimedia, Datuk Zahidi Zainul Abidin. Turut hadir Ketua Pegawai Eksekutif MDEC, Surina Shukri dan Pengurus MasterCard Malaysia dan Brunei, Perry Ong.

Menurut Datuk Zahidi, perancangan MDEC dan MasterCard ini diyakini akan memberi sinergi yang dinamik melalui perkongsian pengetahuan dan amalan terbaik sebagai tranformasi digital ekonomi serta pertumbuhan perniagaan digital di Malaysia, secara amnya.

Malah produk usahawan termasuk daripada industri halal juga boleh dibantu untuk menembusi pasaran antarabangsa.

Ia juga selaras hasrat kerajaan menjadikan Malaysia sebagai Nadi Digital ASEAN dan global.

KKMM bersama MDEC akan adakan kursus dan program untuk mereka yang terlibat dalam produk halal untuk kita pasarkan kepada seluruh dunia dengan bantuan daripada MDEC.

MasterCard dan MDEC akan memafaatkan program dan kepakaran masing-masing seperti bimbingan global MasterCard dan kurikulum untuk mempromosikan literasi digital dan kewangan untuk kumpulan sasar seperti wanita dan remaja yang kurang berkemampuan.

Menerusi MoU ini juga, urus niaga menjadi mudah dengan penggunaan teknologi perniagaan dan penjarakan fizikal tanpa kontak, selaras prosedur operasi standard (SOP) norma baharu bagi memutuskan rantaian pandemik COVID-19. – AlHijrah Online / Ardi Herman Mohd Mardzi


BANJIR: PENGAGIHAN BANTUAN WANG IHSAN MELALUI TIGA KAEDAH

KUALA LUMPUR: Pusat Kawalan Operasi Bencana (PKOB) dan Unit Penyelarasan Pelaksanaan (ICU), Jabatan Perdana Menteri (JPM) giat mengesan mangsa banjir yang belum berdaftar dalam usaha memastikan agihan Bantuan Wang Ihsan (BWI) dapat disalurkan segera.

Perdana Menteri, Datuk Seri Ismail Sabri Yaakob, berkata bantuan berkenaan sudah mula diagihkan kepada mangsa banjir mulai semalam.

Katanya, kerajaan telah menyalurkan RM34 juta untuk diagihkan kepada 34,000 ketua isi rumah di negeri-negeri yang terjejas banjir sehingga 27 Disember.

“Dana yang diperuntukkan kerajaan persekutuan untuk disalurkan kepada mangsa banjir perlu dipermudahkan dan disegerakan,” katanya dalam hantaran di Facebook, hari ini.

Beliau berkata, Mesyuarat Task Force Pengurusan Pasca Banjir dan Kesiapsiagaan Menghadapi Gelombang Kedua Bencana Banjir yang dipengerusikan Ketua Setiausaha Negara (KSN), Tan Sri Mohd Zuki Ali semalam telah memutuskan serahan tunai dilaksanakan bagi memastikan mangsa banjir segera menerima BWI.

Jelasnya, tiga kaedah digunakan bagi memudahkan urusan penyaluran BWI secara lebih efektif dan pantas.

“Tiga kaedah digunakan bagi penyaluran BWI iaitu pertama serahan tunai di PKOB, kedua pula serahan tunai rumah ke rumah manakala ketiga, pemindahan tunai secara atas talian (EFT).

“Bantuan ini sudah mula diagihkan di peringkat PKOB dengan kerjasama ICU, JPM,” katanya.

Pada 19 Disember lalu, Ismail Sabri mengumumkan pemberian bantuan sebanyak RM1,000 kepada setiap ketua keluarga yang terjejas akibat bencana banjir.

Selain itu, bantuan pengurusan kematian kepada waris mangsa yang terkorban dalam kejadian banjir turut dinaikkan daripada RM5,000 kepada RM10,000. —AlHijrah Online


GAZA: WHO BERI AMARAN RISIKO PENYAKIT BERJANGKIT MEREBAK KETIKA KONFLIK BERLANJUTAN

ANKARA:  Pertubuhan Kesihatan Sedunia (WHO) pada Rabu mengeluarkan amaran mengenai risiko penularan penyakit berjangkit di Gaza di tengah-tengah kepungan Israel dan serangan yang berlanjutan.

“Kematian dan kecederaan di Gaza terus meningkat disebabkan keganasan yang semakin meruncing, kesesakan dan gangguan kepada sistem kesihatan, air dan sanitasi menimbulkan ancaman tambahan: penularan penyakit berjangkit dengan kadar cepat,” Agensi Anadolu memetik kenyataan Pertubuhan Kesihatan Sedunia di platform X.

Menurut WHO, masalah kesihatan kini menyaksikan trend yang membimbangkan termasuk cirit-birit “ketika orang ramai terpaksa menggunakan air yang tercemar.”

“Keadaan ini amat membimbangkan bagi hampir 1.5 juta orang yang hilang tempat tinggal di seluruh Gaza, terutamanya mereka yang berada di kem perlindungan yang sesak dan akses kepada kemudahan kebersihan dan air bersih adalah terhad, meningkatkan risiko penularan penyakit berjangkit,” kata WHO.

Setakat ini lebih 33,000 kes cirit-birit, lebih 54,800 kes jangkitan saluran pernafasan atas, dan beribu-ribu penyakit lain direkodkan sejak pertengahan Oktober.

“Aktiviti vaksinasi rutin yang tergendala serta kekurangan ubat-ubatan bagi merawat penyakit berjangkit meningkatkan lagi risiko penyebaran penyakit.

“WHO menyeru akses bantuan kemanusiaan segera dan dipercepat – termasuk bahan api, air, makanan, dan bekalan perubatan – ke dan di seluruh Semenanjung Gaza,” menurut agensi itu, serta menyeru semua pihak yang bertelagah untuk “mematuhi kewajipan mereka di bawah undang-undang kemanusiaan antarabangsa untuk melindungi orang awam dan infrastruktur awam, termasuk sistem penjagaan kesihatan.”

Kementerian Kesihatan Gaza pada Rabu memaklumkan bahawa seramai 172 rakyat Palestin yang cedera telah dipindahkan dari Semenanjung Gaza melalui lintasan sempadan Rafah untuk menerima rawatan perubatan sejak awal November.

Pada awal November, kumpulan pertama yang terdiri daripada berpuluh-puluh rakyat Palestin yang cedera dan ratusan individu yang mempunyai dwi kewarganegaraan, mula memasuki Mesir melalui lintasan sempadan Rafah, menurut kenyataan Palestin dan Mesir.–AlHijrah Online


INISIATIF MENU RAHMAH TARIK MINAT SEKTOR LAIN

KUALA LUMPUR: Inisiatif Menu Rahmah yang menawarkan makanan pada harga RM5 dan ke bawah turut menarik minat sektor lain termasuk perubatan untuk menyediakan harga murah kepada golongan memerlukan terutama B40.

Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata terdapat dalam kalangan doktor perubatan yang mempunyai klinik persendirian berhasrat menyediakan Klinik Rahmah menawarkan pakej keluarga bagi golongan B40 dengan harga berpatutan.

“Bagi menjalankan idea ini, pihak kami perlu adakan kolaborasi bersama Kementerian Kesihatan (KKM) untuk berbincang dan menjayakan (Klinik Rahmah) sekiranya benar ada doktor ingin klinik mereka memberi Perubatan Rahmah,” katanya selepas menjadi tetamu Program Jendela Fikir terbitan Bernama Radio hari ini.

Selain itu, beliau berkata pihaknya juga mengadakan pertemuan dengan beberapa pengusaha restoran makanan segera susulan permintaan keluarga yang ingin menyantuni anak mereka dengan makanan itu.

“Kami adakan libat urus dengan beberapa restoran seperti McDonald’s dan Burger King yang boleh katakan hasil pertemuan itu adalah positif, mungkin akan ada Burger Rahmah bernilai RM5 tetapi burger itu memang burger yang mereka (restoran makanan segera) jual dengan harga pasaran hari ini,” katanya.

Sementara itu, beliau berkata inisiatif tersebut yang bermula dengan hidangan nasi, lauk dan sayur kini diperluaskan dengan bahan makanan lain seperti mi, menu panas seperti ‘Chicken Chop Rahmah’ dan terdapat peniaga yang memperkenalkan Durian Rahmah.

Ditanya mengenai kos dan bekalan barang mentah, Salahuddin berkata bekalan ayam dijangka mencukupi selepas berakhir musim tengkujuh kerana tiada kekangan daripada pembekal manakala bekalan telur ayam akan pulih sepenuhnya dalam tempoh dua hingga tiga bulan.

“Sekarang ini untuk mengatasi itu (bekalan telur ayam), Kementerian Pertanian dan Industri Makanan telah import telur ayam dari India untuk mengatasi isu permintaan tersebut,” katanya.

Beliau berkata berdasarkan maklum balas daripada majoriti peniaga yang menyediakan Menu Rahmah, walaupun menyediakan makanan dengan harga murah, mereka masih memperoleh keuntungan.

Pada 31 Jan lepas, inisiatif Menu Rahmah dilancarkan dan sebanyak 15,000 premis menjual makanan turut serta melaksanakan usaha berkenaan bagi membantu mengurangkan beban kos sara hidup rakyat terutamanya golongan berpendapatan rendah. –AlHijrah Online


PENIAGA PUTIH MATA, SEMBILAN RUMAH KEDAI TERBAKAR

ALOR SETAR: Sembilan peniaga di Jalan Tunku Abdul Halim terpaksa berputih mata setelah sederet rumah kedai yang menjadi lokasi perniagaan mereka musnah dalam kejadian kebakaran petang tadi.

Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Penguasa Kanan Bomba I Mohamadul Ehsan Mohd Zain telah menggerakkan empat buah pasukan bomba dari Jalan Raja dan Jalan Tun Razak ke lokasi bersama enam jentera.

Operasi tersebut disertai Pasukan Bomba Sukarela (PBS) Alor Mengkudu, PBS Seberang Nyonya, PBS Mutiara, PBS Jalan Kundor, PBS Kilang Tebu, PBS Kuala Kedah, PBS Simpang Empat, PBS Kampung Berjaya, PBS Kota Sarang Semut dan PBS Kampung Baru Rangkaian Simpang Empat.

“Api marak dengan cepat berikutan rumah kedai itu diperbuat dengan kayu dan papan, menyebabkan peniaga tidak sempat menyelamatkan barangan niaga mereka,” katanya.

Pihak bomba mengambil masa lebih 20 minit untuk mengawal api daripada merebak ke premis bersebelahan dan hadapan.

Ketika kejadian berlaku, kesemua mangsa berjaya menyelamatkan diri selepas mendengar jeritan orang awam yang terlihat kepulan asap tebal di langit.

Punca dan nilai kerugian masih dalam siasatan.—AlHijrah Online


LANGKAH BAHAGI GAZA DUA BAHAGIAN TIDAK BOLEH DITERIMA

GAZA: Presiden Palestin, Mahmoud Abbas, berkata sebarang langkah oleh tentera Israel untuk membahagikan Gaza kepada dua bahagian tidak boleh diterima.

Tegas beliau, wilayah terkepung itu adalah sebahagian dari Palestin.

Ketegasan disuarakan Mahmoud dalam dua panggilan telefon berasingan dengan Perdana Menteri Belanda, Mark Rutte dan Perdana Menteri Australia, Anthony Albanese, menurut agensi berita Palestin WAFA.

Dalam perbualan dengan Rutte, beliau berkata, kenyataan tentera Israel baru-baru ini bahawa tenteranya telah membahagikan Gaza kepada dua kerana ia mencapai ‘peringkat penting’ dalam peperangannya terhadap kumpulan Palestin Hamas adalah tidak boleh diterima.

Ujarnya, tiada penyelesaian politik atau keselamatan yang berasingan untuk Gaza kerana ia adalah bahagian yang tidak dapat dipisahkan dari negara Palestin.

Sebelum ini, jurucakap tentera Israel, Laksamana Muda Daniel Hagari berkata, pada masa ini, terdapat Utara Gaza dan Selatan Gaza.

Mahmoud menekankan keperluan melaksanakan penyelesaian yang sah dari segi politik berdasarkan piawaian antarabangsa untuk kebebasan, kemerdekaan dan kedaulatan rakyat Palestin.

Ketika dihubungi Albanese, Mahmoud menekankan keperluan segera menghentikan pembunuhan beramai-ramai terhadap rakyat Palestin.

Beliau menyatakan bahawa mereka adalah wakil rakyat Palestin yang sah dan hak untuk membuat keputusan nasional terletak pada Pertubuhan Pembebasan Palestin (PLO). –AlHijrah Online


SURAU SEAKAN MASJID NABAWI TARIK PERHATIAN ORANG RAMAI

KUALA LUMPUR: Reka bentuk surau seakan-akan Masjid Nabawi, Madinah berjaya menarik perhatian pelayar aplikasi TikTok menerusi sebuah video tular sejak semalam.

Video yang menunjukkan reka bentuk Surau Ar Redhuan di Taman Semabok Perdana, Melaka telah dimuat naik oleh @nuraisyahabuhusin dengan mendapat hampir 250,000 tontonan.

Menurut Nuraisyah, surau yang diinspirasikan daripada reka bentuk Masjid Nabawi itu dibina hasil dana serta derma orang ramai dan penduduk taman perumahan itu menguruskan pembangunan surau berkenaan.

Rata-rata pelayar Tiktok memberikan reaksi teruja, terharu dan memuji akan hasil reka bentuk surau tersebut.

“Pintu masjid macam Masjid Nabawi, Madinah. Boleh terubat rindu apabila datang ke sini.

“Solat tarawih mesti ramai anak-anak serta remaja yang hadir nanti.

“Subhanallah, Allahuakbar. Cantik sangat. Saya pula rasa sebak terharu,” antara komen-komen pengguna Tiktok di video tersebut.—AlHijrah Online


MCDONALD’S SIASAT DAKWAAN SOS CILI PEKET DIKENAKAN CAJ

KUALA SELANGOR: McDonald’s Malaysia sedang menyiasat secara dalaman berhubung kejadian tular melibatkan pekerjanya yang mengenakan caj sos cili peket kepada pelanggan.

Pengarah Urusan dan Rakan Operasi Tempatan McDonald’s Malaysia Datuk Azmir Jaafar berkata, pihaknya perlu meneliti semula dakwaan yang tular di Facebook itu terlebih dahulu.

“Kita akan mendengar penjelasan daripada kedua-dua pihak iaitu pekerja dan juga pelanggan yang mendakwa dikenakan caj tersebut.

“Buat masa ini, kami tidak mahu komen lanjut dan ia masih dalam proses siasatan,” katanya seperti dilapor Sinar Harian.

Azmir berkata, tiada sebarang caj sos cili dikenakan sekiranya ada permintaan tambahan daripada pelanggan.

Namun, caj akan dikenakan sekiranya ada tambahan permintaan kepada bahan perasa sos nuget.

“Kita tidak jual sos cili, tetapi pelanggan berpada-padalah juga, takkanlah mereka minta sampai 20 sos cili peket, tetapi kadang-kadang kes ini berlaku,” katanya.—AlHijrah Online

Sebelum ini tular hantaran di Facebook yang mendakwa pelanggan dikenakan caj RM10.60 termasuk cukai perkhidmatan semasa membeli 10 peket kecil sos cili.–AlHijrah Online


POLIS BUKA KERTAS SIASATAN VIDEO DERA KANAK-KANAK

KUALA LUMPUR: Polis membuka kertas siasatan berhubung dua video memaparkan aksi disyaki penderaan kanak-kanak yang tular di media sosial hari ini.

Ketua Polis Daerah Sentul ACP Beh Eng Lai berkata kedua-dua video berdurasi lima saat itu memaparkan seorang wanita memukul seorang kanak-kanak menggunakan tangan yang dipercayai berlaku pada Mei lepas.

Beliau berkata video yang dimuat naik di laman Facebook itu jelas menunjukkan kanak-kanak terbabit menangis selepas dipukul dan dipaksa makan sesuatu.

“Dalam kejadian pada 4.56 petang itu, polis menerima aduan daripada seorang wanita warga tempatan berumur 33 tahun menyatakan semasa berada di rumahnya, dia melihat satu video di mana anak lelakinya yang berumur tiga tahun dipukul oleh guru tadika di Kepong.

“Pengadu mengesahkan bahawa kanak-kanak di dalam video berkenaan adalah anak lelakinya,” menurut beliau dalam kenyataan malam ini.

Beh berkata setakat ini belum ada sebarang tangkapan dibuat dan kes itu disiasat mengikut Seksyen 31(1) Akta Kanak-Kanak 2001.

Beliau menasihati orang ramai yang mengetahui atau mengesyaki mana-mana kanak-kanak dalam bahaya atau berisiko didera dan diabai agar melaporkannya kepada pihak polis dengan menghubungi Bilik Gerakan Ibu Pejabat Polis Daerah Sentul 03-4048 2222.-AlHijrah Online


LELAKI DIREMAN CABUL KANAK-KANAK

KUALA TERENGGANU: Seorang lelaki direman tujuh hari bagi membantu siasatan kes mencabul kanak-kanak perempuan berusia 10 tahun yang merupakan anak kenalannya, dalam kejadian di Kuala Terengganu, pada Ahad lalu.

Ketua Polis Daerah Kuala Terengganu ACP Abdul Rahim Md Din berkata, suspek berusia 45 tahun itu ditahan pada Isnin jam 6.30 petang, di sekitar Manir.

Katanya suspek dipercayai berada di rumah mangsa bertindak mencabul kanak-kanak itu yang sedang tidur.

Mangsa telah menceritakan perbuatan suspek kepada kakaknya sebelum keluarga mangsa bertindak membuat laporan polis dan suspek diberkas bagi tindakan lanjut.

“Suspek yang positif dadah direman selama tujuh hari untuk siasatan lanjut.

“Kes disiasat mengikut Seksyen 14(A) Akta Kesalahan Seksual terhadap Kanak-Kanak 2017,” katanya.—AlHijrah Online


AGONG TERIMA SURAT LETAK JAWATAN PM, MUHYIDDIN ‘CARETAKER’ SEHINGGA PM BARU DILANTIK

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima surat peletakan jawatan Perdana Menteri Tan Sri Muhyiddin Yassin dan jawatan seluruh Jemaah Menteri dengan serta-merta berkuat kuasa pada hari ini.

Susulan peletakan jawatan itu, Al-Sultan Abdullah telah berkenan supaya Muhyiddin menjalankan tugas sebagai ‘caretaker’ perdana menteri sehingga perdana menteri baharu dilantik.

“Ini adalah selaras dengan Perkara 40(2)(a) dan 43(2)(a) Perlembagaan Persekutuan yang menyatakan bahawa Seri Paduka baginda hendaklah melantik seorang Ahli Dewan Rakyat yang pada hemat Baginda mungkin mendapat kepercayaan majoriti Ahli Dewan Rakyat sebagai Perdana Menteri baharu untuk mempengerusikan Jemaah Menteri,” dalam kenyataan rasmi Istana Negara.

Dalam masa yang sama, Baginda turut menzahirkan penghargaan kepada Muhyiddin serta Jemaah Menteri atas khidmat bakti dan urus tadbir negara yang telah dilaksanakan di bawah kerajaan Perikatan Nasional bermula 1 Mac 2020, khususnya dalam memerangi pandemik COVID-19.

Baginda selaku Ketua Utama Negara memahami dan menghormati sistem dan proses perundangan negara serta menghormati apa-apa keputusan yang dibuat Muhyiddin berteraskan keluhuran Perlembagaan Persekutuan dan Kedaulatan Undang-undang.

Terdahulu, Al-Sultan Abdullah berkenan menerima menghadap Ketua Setiausaha Negara Tan Sri Mohd Zuki Ali, Peguam Negara Tan Sri Idrus Harun serta Pengerusi Suruhanjaya Pilihan Raya (SPR) Datuk Abdul Ghani Salleh pada jam 11 pagi tadi, di Istana Negara.

Sementara itu, Seri Paduka Baginda memaklumkan pelaksanaan Pilihan Raya Umum Ke-15 bukan satu pilihan yang terbaik atas faktor kemaslahatan dan keselamatan rakyat.

“Seri Paduka Baginda turut berkenan menerima sembah maklum daripada Pengerusi SPR bahawa sehingga 10 Ogos, daripada sejumlah 613 kawasan Dewan Undangan Negeri (DUN), sebanyak 484 kawasan (79 peratus) adalah zon merah COVID-19.

“Seri Paduka Baginda turut mengambil maklum bahawa fasiliti-fasiliti kesihatan negara juga berada pada situasi yang membimbangkan,” dalam kenyataannya, hari ini.

Dalam pada itu, Al-Sultan Abdullah menzahirkan harapan agar kemelut politik yang berlarutan tanpa kesudahan yang telah mengganggu kelancaran tadbir urus negara ini dapat diakhiri demi kesejahteraan rakyat dan ekonomi negara yang diancam pandemik COVID-19.

Baginda turut mengambil kesempatan untuk menyeru seluruh rakyat agar bertenang dan bersama Baginda mendoakan agar negara sentiasa berada di bawah lindungan Allah SWT, dijauhi dari sebarang musibah dan wabak COVID-19 dapat dibendung serta diakhiri dengan segera.–AlHijrah Online


SJR DI SEMPADAN NEGERI BERAKHIR 12 TENGAH MALAM INI

KUALA LUMPUR: Polis Diraja Malaysia (PDRM) akan menutup semua sekatan jalan raya (SJR) di sempadan negeri, bermula 12.00 tengah malam ini.

Ketua Polis Negara Datuk Seri Acryl Sani Abdullah Sani berkata, penutupan SJR itu susulan pengumuman kerajaan berkenaan kebenaran merentas negeri bagi golongan lengkap divaksinasi yang bermula esok, Isnin 11 Oktober.

Bagaimanapun, SJR Op Benteng dan SJR Cegah Jenayah akan dikekalkan bagi kawasan yang dikenakan Perintah Kawalan Pergerakan Diperketatkan (PKPD).

“Meskipun tiada SJR di sempadan negeri, PDRM tetap menggerakkan pasukan-pasukan pematuhan prosedur operasi standard (SOP) bagi memastikan masyarakat sentiasa mengamalkan SOP.

“Pemeriksaan-pemeriksaan akan dijalankan oleh pihak berkuasa secara rawak di lokasi-lokasi tumpuan umum, berdasarkan peruntukan di bawah Akta Pencegahan dan Pengawalan Penyakit Berjangkit 1988 (Akta 342),” katanya dalam kenyataan, hari ini.

Acryl mengulas, masyarakat dinasihatkan untuk tidak bersikap sambil lewa terhadap kelonggaran yang diberikan di samping sentiasa mengamalkan pematuhan SOP demi mengelakkan penularan wabak COVID-19.—AlHijrah Online


PERMINTAAN DURIAN BERKURANGAN AKIBAT CUACA PANAS BERPANJANGAN – PEKEBUN

BALIK PULAU: Cuaca panas berpanjangan yang melanda negara kini, bukan sahaja menyebabkan permintaan terhadap durian semakin berkurangan, malah turut menjejaskan hasil pengeluaran raja buah itu, kata pengusaha dan pemilik 8321 Durian Plantation Yeap Gaun Fong.

Yeap, 45, berkata hasil tuaian musim durian kali ini adalah 30 peratus lebih rendah berbanding tahun lalu.

“Semasa pokok durian berbunga, terdapat gugusan putik durian,  tetapi cuaca panas menyebabkan putik durian ini gugur.

“Cuaca panas menyebabkan orang kurang makan durian. Ramai pembeli datang, tetapi mereka hanya membeli sebiji atau dua biji buah…mereka tak berani nak makan durian,” katanya kepada Bernama baru-baru ini.

Menurut beliau, harga raja buah itu juga jatuh sejak dua minggu lalu berikutan permintaan yang kurang.

Yeap, yang memiliki enam ladang durian di seluruh Pulau Pinang, menambah bahawa berlaku kira-kira 50 peratus penurunan harga durian musim ini berbanding tahun lepas.

“Dua minggu lalu, saya menjual durian Musang King gred A pada harga RM75 sekilogram (kg) dan kini hanya RM50 sekilogram… Durian Udang Merah pada mulanya dijual pada harga RM50 sekilogram, dan kini hanya RM35 sekilogram… manakala durian kampung kini dijual pada harga RM10 sekilogram berbanding RM20 sebelum ini,” katanya.

Memandangkan musim durian baru bermula tiga minggu lalu, beliau berkata sukar untuk diramal sama ada musim ini memberi untung atau sebaliknya.

“Kami perlu menunggu sehingga pertengahan atau akhir musim untuk mengetahui sama ada kami dapat untung atau rugi kali ini. Mungkin terdapat peningkatan permintaan semasa cuti sekolah minggu depan,” tambahnya.

Ladang Durian 8321 dan gerai tepi jalan milik beliau terletak di Jalan Teluk Bahang dan dibuka setiap hari dari 10 pagi hingga 8 malam. –AlHijrah Online


90 KELUARGA TERJEJAS KEBAKARAN TAPAK PELUPUSAN SAMPAH TERIMA BANTUAN RM1,000

GEORGE TOWN: Sebanyak 90 buah keluarga yang terjejas akibat kebakaran di tapak pelupusan sampah Pulau Burung di Ladang Byram, Nibong Tebal sejak 12 Januari lalu akan menerima bantuan sebanyak RM1,000 daripada kerajaan negeri.

Ketua Menteri Pulau Pinang, Chow Kon Yeow, berkata, bantuan bencana itu akan diagihkan mulai minggu depan membabitkan 38 keluarga dari Ladang Bryam dan 52 keluarga dari Kampung Kebun Baru.

“Pejabat Daerah dan Tanah serta Jawatankuasa Bencana telah mendapat persetujuan daripada kerajaan negeri dan memutuskan untuk memberi bantuan bencana sebanyak RM1,000 untuk disalurkan kepada penduduk yang diminta berpindah dari penempatan masing-masing,” katanya.

Ujarnya, wang bantuan tersebut diharap dapat meringankan beban semua mangsa yang terlibat bagi menampung perbelanjaan mereka sepanjang berada di Pusat Pemindahan Sementara (PPS).

Buat masa ini, katanya semua penduduk masih belum dibenarkan untuk pulang ke rumah masing-masing walaupun tahap pencemaran udara di kawasan sekitar tapak pelupusan itu dilaporkan bertambah baik.

Mereka sebelum ini diarah untuk mengosongkan rumah sejak Ahad lalu selepas 6.5 hektar daripada keseluruhan 16.2 hektar tapak pelupusan sampah itu terbakar yang dikhuatiri mendedahkan penduduk kepada gas beracun.

Sementara itu, Chow turut memaklumkan sembilan daripada 10 buah sekolah yang sebelum ini diarah tutup selama tiga hari dibenarkan beroperasi semula seperti biasa mulai Isnin ini.

Katanya, hanya sebuah sekolah yang masih diarah tutup iaitu Sekolah Jenis Kebangsaan Tamil (SJKT) Ladang Byram berikutan sekolah itu terletak paling hampir dengan kawasan tapak pelupusan sampah berkenaan. –AlHijrah Online


SUAMI ISTERI MAUT MOTOSIKAL DINAIKI REMPUH BELAKANG TRAK TENTERA

SUNGAI PETANI: Sepasang suami isteri maut selepas motosikal berkuasa tinggi dinaiki mereka terlanggar bahagian belakang sebuah trak tentera di Kilometer 87 Lebuhraya Utara Selatan (arah selatan) dekat Gurun, kira-kira pukul 2.20 petang tadi.

Ketua Polis Daerah Kuala Muda, ACP Zaidy Che Hassan berkata, mangsa yang maut dikenali sebagai Ridzuan Salleh@Ramli, 41,  yang merupakan seorang anggota tentera dan isterinya Rosmawati Ismail, 39.

“Kemalangan dipercayai berlaku apabila motosikal berkuasa tinggi jenis Benelli TNT yang sedang bergerak laju dari arah Alor Setar menghala ke arah Butterworth, telah hilang kawalan lalu melanggar bahagian belakang trak tentera.

Impak perlanggaran yang kuat telah menyebabkan motosikal ditunggangi Ridzuan dan pembonceng, Rosmawati, terbakar di tengah laluan jalan, menyebabkan kecederaan parah kepada kedua-dua mangsa,” katanya dalam kenyataan di sini, hari ini.

Zaidy berkata, Ridzuan yang berasal dari Kampung Bukit Segantang Garam, Bujang, meninggal dunia di lokasi kejadian akibat melecur dan kecederaan di bahagian badan.

“Manakala isterinya yang berasal dari Singkir, Bedong, yang mengalami kecederaan parah pada pelbagai bahagian badan, meninggal dunia sewaktu menerima rawatan di Zon Merah Unit Kecemasan, Hospital Sultan Abdul Halim (HSAH) di sini,” katanya.

Beliau berkata dua anggota tentera yang berada di dalam trak, pemandu yang berusia 28 tahun dan penumpang berumur 42 tahun tidak mengalami kecederaan.

Zaidy berkata, mayat kedua-dua mangsa dibawa ke Jabatan Forensik HSAH  untuk bedah siasat dan kes disiasat di bawah Seksyen 41(1) APJ 1987. — AlHijrah Online


SAIFUDDIN ABDULLAH POSITIF COVID-19

KUALA LUMPUR: Menteri Komunikasi dan Multimedia, Datuk Saifuddin Abdullah disahkan positif COVID-19.

Menurut kenyataan Pejabat Menteri Kementerian Komunikasi dan Multimedia, Saifuddin disahkan positif selepas mendapat keputusan ujian saringan malam tadi.

“Saifuddin akan menjalani tempoh kuarantin mengikut saranan dan pemantauan rapi oleh pihak Kementerian Kesihatan Malaysia (KKM).

“Buat masa ini beliau sedang menjalani kuarantin di rumah sementara menunggu kemasukan ke wad di hospital,” kata kenyataan tersebut.

Saifuddin dilapor akan terus memantau dan memastikan segala urusan kementerian berjalan dengan lancar sepanjang tempoh rawatan dan kuarantin.

Beliau turut menzahirkan ucapan terima kasih kepada pihak yang mendoakan kesembuhannya dan memohon maaf di atas kesulitan yang timbul akibat daripada situasi tersebut. — AlHijrah Online


TIGA LELAKI MAUT MOTOSIKAL TERBABAS SEBELUM DIGILIS

JOHOR BAHRU: Tiga lelaki maut selepas motosikal yang ditunggang mereka terbabas sebelum digilis oleh kenderaan lain di Jalan Johor Bahru-Ayer Hitam berhampiran sebuah pasar raya di Tampoi, di sini hari ini.

Motosikal itu dipercayai terbabas sendiri sebelum digilis empat buah kenderaan yang tidak sempat mengelak.

Ketua Polis Daerah Johor Bahru Utara, Asisten Komisioner Balveer Singh Mahindar Singh berkata, pihaknya mendapat maklumat bahawa ketiga-tiga mangsa tidak memakai topi keledar dan menaiki satu motosikal dalam perjalanan dari arah Johor Bahru ke Skudai.

“Ketiga-tiga mangsa berusia lingkungan 30-an, malah pengenalan diri mereka masih belum dikenal pasti, katanya ketika dihubungi.

“Dua daripada mangsa telah disahkan meninggal dunia di lokasi kejadian manakala seorang lagi mangsa maut dibawa ke hospital untuk tindakan lanjut.

Beliau berkata, pemandu empat buah kenderaan yang menggilis kesemua mangsa tidak mengalami sebarang kecederaan.

Polis tidak menolak kemungkinan ketiga-tiga mangsa dalam keadaan mabuk ketika menunggang motosikal.

Bagaimanapun siasatan masih dijalankan oleh pihak polis.

Kes disiasat dibawah Seksyen 41(1) Akta Pengangkutan Jalan 1987.–AlHijrah Online


SINGAPURA MOHON MAAF KEPADA RAKYAT MALAYSIA SUSULAN JENAKA JELIK

KUALA LUMPUR: Pesuruhjaya Tinggi Singapura ke Malaysia Vanu Gopala Menon berkata beliau terkejut dengan “komen yang menjelikkan” mengenai Malaysia oleh komediri Jocelyn Chia.

Beliau berkata kenyataan Chia itu tidak sama sekali mencerminkan pandangan Singapura.

“Saya terkejut dengan komen yang menjelikkan oleh Jocelyn Chia. Kerajaan Singapura sama sekali tidak membiarkan kata-kata atau tindakan yang boleh menyebabkan kemudaratan atau kecederaan kepada orang lain dan Chia, yang bukan lagi warga Singapura, sama sekali tidak mencerminkan pandangan kami.

“Saya dengan tulus ikhlas memohon maaf kepada semua rakyat Malaysia atas kenyataan wanita itu yang menyakitkan hati,” katanya dalam satu kenyataan hari ini.

Kenyataan itu dibuat susulan kontroversi jenaka memperlekehkan Malaysia yang dibuat oleh peguam yang kemudian menjadi pelawak mengenai pesawat malang Malaysia MH370 yang hilang pada 8 Mac 2014 selain membandingkan kemajuan antara kedua-dua negara.

Vanu Gopala berkata sebagai jiran terdekat, Singapura dan Malaysia menikmati hubungan yang kukuh dalam pelbagai segi, dengan hubungan kedua-dua negara yang mendalam dan kukuh dipelbagai peringkat.

“Komen seperti yang dibuat oleh Chia itu tidak membantu dan menjejaskan kepercayaan dan persahabatan yang erat yang dinikmati oleh kedua-dua negara dan rakyat kita,” katanya.

Sementara itu Menteri Luar Datuk Seri Dr Zambry Abdul Kadir dalam satu kenyataan pada Rabu turut mengecam tindakan Chia yang secara jelas memperlekehkan negara Malaysia dan mempersendakan tragedi yang pernah melanda negara.

Tegasnya, tindakan ini langsung tidak menunjukkan sensitiviti dan empati terhadap rakyat Malaysia serta keluarga mangsa tragedi.

“Saya percaya ini bukanlah pendirian atau tindakan yang diterima oleh mana-mana negara apatah lagi menggambarkan pendirian rasmi mana-mana kerajaan.

“Saya berharap sebarang bentuk tindakan atau cubaan seperti ini dapat dihentikan bagi memastikan rasa hormat pada mana-mana negara terus dipelihara,” kata Zambry.

Video Chia mempersendakan Malaysia dalam persembahan komedi bertajuk “Singapore vs Malaysia’ di New York, Amerika Syarikat kini tular. –AlHijrah Online


SHAH ALAM DILANDA BANJIR KILAT

SHAH ALAM: Beberapa kawasan sekitar Seksyen 13 di sini, ditenggelami air sehingga paras betis, susulan hujan lebat sekitar jam 3 petang tadi.

Ketua Polis Daerah Shah Alam, Asisten Komisioner Mohd Iqbal Ibrahim, berkata berdasarkan pemantauan pihaknya, air mula naik antara jam 3.40 sehingga 4.30 petang.

“Antara kawasan dikesan terjejas akibat hujan lebat adalah laluan Bulatan Stadium menghala ke Pangsapuri Acapella; persimpangan lampu isyarat di jalan berhampiran Surau Munawwarah; lampu isyarat di Kelab Golf Sultan Abdul Aziz Shah, jalan MSU lama dan kawasan sekitar Pangsapuri Perdana.

“Bagaimanapun, keadaan kini semakin terkawal kerana hujan sudah berhenti,” katanya dalam kenyataan hari ini.

Tambahnya, pemantauan dijalankan dari semasa ke semasa dan orang ramai khususnya pengguna jalan raya dinasihatkan agar sentiasa mematuhi arahan pihak berkuasa.

“Situasi di kawasan terlibat banjir kilat ini dalam keadaan terkawal setakat ini,” katanya.

Sementara itu, Ketua Pusat Gerakan Operasi Jabatan Bomba dan Penyelamat Malaysia Selangor, Zulfikar Jaffar berkata, pihaknya setakat ini tidak menerima panggilan berkaitan kejadian.

“Bagaimanapun pemantauan dijalankan dari semasa ke semasa dan anggota bomba dihantar ke lokasi kejadian.

Terdahulu, rakaman video beberapa lokasi di Seksyen 13, dinaiki air mula tersebar di media sosial.

Menerusi satu rakaman, kawasan komersial di situ dinaiki sehingga hampir menenggelamkan tayar kereta yang diparkir berdekatan sebuah restoran.

Bagaimanapun, laluan berkenaan masih boleh dilalui selepas beberapa orang awam dilihat memandu keluar kereta masing-masing dari kawasan itu. –AlHijrah Online


608 INDIVIDU INGKAR PKP, MASIH ADA YANG RENTAS NEGERI

KUALA LUMPUR: Seramai 608 individu yang ditahan akibat ingkar arahan Perintah Kawalan Pergerakan (PKP) semalam, kata Menteri Kanan (Kluster Keselamatan) Datuk Seri Ismail Sabri Yaakob.

Dalam kenyataan beliau, daripada jumlah tersebut, seramai 580 individu dikompaun, 27 direman dan satu dijamin.

“Individu ditahan kerana gagal mematuhi arahan penjarakan fizikal (46), premis beroperasi lebih masa (42), aktiviti pusat hiburan (11) dan lain-lain (96),” menurut kenyataannya.

Ujar beliau, masih ada dalam kalangan masyarakat yang berdegil apabila jumlah yang ditahan kerana merentas negeri dan daerah.

Kesalahan itu menjadi antara kesalahan ingkar prosedur operasi standard (SOP) PKP tertinggi selepas tidak memakai pelitup muka yang merekodkan seramai 200 individu, manakala gagal menyediakan peralatan merekod butiran pelanggan (147).

Mengenai barang keperluan asas, Ismail berkata bekalan barangan keperluan mencukupi dan mampu menampung keperluan secara berterusan dan mudah diperoleh.

Ianya hasil daripada 811 pemantauan harian yang dilakukan penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) ke atas 11 jenis bekalan barangan, semalam.

Tambahnya, pegawai penguat kuasa KPDNHEP melakukan 1,166 pemeriksaan khas Pematuhan SOP PKP Pemulihan, dan daripada jumlah itu, 1,161 premis mematuhi SOP yang ditetapkan manakala lima premis diberi amaran akibat ketidakpatuhan SOP.—AlHijrah Online


PEGUAM SAHKAN ZAKIR NAIK SELAMAT, LAPORAN PENAHANANNYA TIDAK TEPAT

KUALA LUMPUR: Penceramah Dr Zakir Naik berada dalam keadaan selamat dan laporan berkenaan penahanannya di Oman adalah tidak tepat.

Menurut laporan media tempatan, peguam mewakilinya, Datuk Akberdin Abdul Kader mengesahkan perkara itu dan memaklumkan Zakir diberikan layanan baik di sana.

Beliau yang dijemput ke Oman untuk siri ceramah agama juga dikatakan telah mula menyampaikan kuliah di negara tersebut.

Sebelum ini terdapat laporan Zakir akan ditahan di Oman dan dihantar pulang ke India.

Zakir yang merupakan pemastautin tetap di Malaysia dikehendaki bagi siasatan berhubung dakwaan pengubahan wang haram dan aktiviti lain yang menyalahi undang-undang. – AlHijrah Online


WHO BIMBANG SITUASI DI IDLIB, 130,000 WARGA SYRIA LARI KE SEMPADAN TURKI

GENEVA: Hampir 130,000 orang awam hilang tempat tinggal di barat laut Idlib, Syria, demikian menurut Pertubuhan Kesihatan Sedunia (WHO).

Agensi berita Anadolu yang memetik
kenyataan badan dunia itu berkata, 12 juta orang memerlukan bantuan perubatan
di Syria ketika pesawat rejim Bashar al-Assad dan Rusia terus membedil
penempatan penduduk.

Setakat ini, 14 dispensari dan dua
hospital ditutup dengan 42 fasiliti perubatan berdepan ancaman penutupan jika
serangan udara diteruskan.

“Ketegangan ketenteraan di wilayah itu menyebabkan orang awam terkorban, cedera dan memburukkan situasi kemanusiaan,” kata Pemangku Pengarah Kecemasan Serantau Timur Mediteranian WHO, Richard Brennan.

Ketika tentera rejim dan Rusia meningkatkan serangan,
lebih 2,000 orang awam melarikan diri dari Idlib dalam tempoh 24 jam lalu,
demikian menurut sumber di lapangan yang enggan dinamakan.

Turki dan Rusia menjadikan Idlib sebagai zon de-ekskalasi
pada September 2018 di mana sebarang tindakan keganasan adalah dilarang.

Sejak itu, lebih 1,300 orang awam terkorban dalam serangan tentera rejim dan Rusia ketika gencatan senjata terus dicabuli.

Lebih sejuta warga Syria melarikan diri ke sempadan Turki ekoran serangan meningkat sejak akhir tahun lalu.

Turki kini menjadi tempat berlindung untuk lebih 3.7 juta pelarian Syria sejak konflik meletus di wilayah itu pada 2011, menjadikannya negara hos pelarian terbesar di dunia.

Setakat ini, Ankara membelanjakan USD40 bilion untuk menampung pelarian Syria. – Terjemahan AlHijrah Online


Malaysia tetap tolak LGBT

KUALA LUMPUR – Malaysia sebagai sebuah negara Islam tetap kekal dengan pendiriannya dalam isu lesbian, gay, biseksual dan transgender (LGBT),  kata Timbalan Menteri Luar, Datuk Marzuki Yahya.

Sebagai sebuah negara yang berpegang kepada prinsip-prinsip Perlembagaan, Raja-Raja dan agama Islam sebagai agama rasmi, perkara-perkara yang menyalahi agama seperti LGBT sudah pasti ditolak.

Namun, Malaysia pada masa sama tidak menyokong pelaksanaan hukuman rejam sampai mati di bawah undang-undang  anti-LGBT, sebagaimana laporan Sinar Harian yang memetik Bernama.

Beliau berkata demikian sebagai tindakbalas terhadap kenyataan pelakon Hollywood, George Clooney yang dilaporkan memberi amaran kepada Malaysia dan Indonesia berhubung pelaksanaan undang-undang anti-LGBT sebagaimana di Brunei.

“Kita kena pegang kepada prinsip kita sebagai sebuah  negara yang berdaulat dan negara Islam,” kata Marzuki ketika menghadiri Iftar Parti Pribumi Bersatu Malaysia (Bersatu), di Putrajaya semalam.

Awal bulan lepas media melaporkan negara Brunei memutuskan bahawa di bawah peruntukan undang-undang baharu, penalti bagi pelaku zina dan homoseksual dari kalangan orang Islam di negara itu yang didapati bersalah, boleh dikenakan hukuman direjam dengan batu sampai mati.

Bagaimanapun 5 Mei lepas Sultan Brunei Sultan Hassanal Bolkiah mengumumkan pelanjutan moratorium, atau penangguhan, terhadap hukuman mati susulan kritikan global, termasuk dari kalangan selebriti seperti Clooney dan Elton John.


PEMAIN FUTSAL SERANG PENGADIL DIKENAL PASTI

PETALING JAYA: Polis mengesahkan serta menerima laporan berhubung kes seorang pengadil diserang seorang pemain ketika mengadili perlawanan futsal, di sebuah kompleks sukan di Damansara, Selasa lepas.

Ketua Polis Daerah Petaling Jaya ACP Mohamad Fakhrudin Abdul Hamid berkata, pihaknya telah menerima laporan daripada mangsa berusia 40-an pada jam 12.12 tengah malam Khamis.

Katanya suspek telah dikenal pasti dan kes disiasat mengikut Seksyen 323 Kanun Keseksaan.

“Video mengenai tindakan seorang pengadil diserang ketika perlawanan futsal pada jam 9.45 malam itu menerima tontonan sebanyak 17,300 orang dan dikongsi seramai 78 orang.

“Orang ramai yang mempunyai maklumat berkenaan sebarang perlakuan jenayah boleh menghubungi bilik gerakan Ibu Pejabat Polis Daerah Petaling Jaya di talian 03–79662222,” katanya.

Terdahulu tular video di media sosial memaparkan pengadil berkenaan melayangkan kad merah kepada seorang penjaga gol selepas ia dilihat melakukan kekasaran yang membahayakan pemain lawan.

Namun, salah seorang pemain secara tiba-tiba meluru masuk dan melompat serta menyerang seperti ala ‘Muay Thai’ dengan menggunakan lutut ke arah belakang badan pengadil berkenaan.—AlHijrah Online


KEADAAN SALAHUDDIN AGAK KRITIKAL NAMUN STABIL – DR ZALIHA

KUALA TERENGGANU: Menteri Perdagangan Dalam Negeri dan Kos Sara Hidup Datuk Seri Salahuddin Ayub yang sedang dirawat di Hospital Sultanah Bahiyah (HSB) di Alor Setar, dilaporkan berada dalam keadaan agak kritikal namun stabil.

Menteri Kesihatan Dr Zaliha Mustafa memaklumkan pihaknya akan melawat Salahuddin yang juga Ahli Parlimen Pulai hari ini bagi mengetahui dengan lebih lanjut perkembangannya.

“Keadaannya (Salahuddin) stabil tapi agak kritikal, kita doakan insya-Allah beliau sihat, pembedahan semalam alhamdulillah berjaya dan kita sedang pantau keadaan beliau di unit rawatan rapi (ICU),” katanya kepada pemberita selepas melancarkan Program MADANI Afiat dan One Hour Malaysia Clean Up peringkat negeri di Perumahan Rakyat Padang Hiliran di sini hari ini.

Semalam Setiausaha Akhbar kepada Salahuddin, Syakirin Husnal memaklumkan menteri berkenaan dikejarkan ke wad kecemasan HSB kira-kira 10.15 malam Jumaat dan mendapat rawatan setelah mengalami mual dan muntah-muntah, sebelum disahkan mengalami pendarahan otak oleh doktor pakar. –AlHijrah Online


JPN MELAKA SAHKAN 31 KES INFLUENZA A

MELAKA TENGAH: Jabatan Pendidikan Negeri (JPN) Melaka mengesahkan 31 kes influenza A melibatkan 29 murid, seorang kanak-kanak prasekolah dan seorang guru perempuan berusia 33 tahun di negeri ini sehingga jam 9 pagi tadi.

Pengarahnya, Dr Mohd Azam Ahmad berkata, walaupun jumlah tersebut melibatkan peningkatan seramai 18 orang sejak kelmarin, namun ia disifatkan masih terkawal.

Menurutnya, kesemua 31 kes itu membabitkan sekolah di tiga daerah iaitu Melaka Tengah sebanyak 10 buah sekolah, Alor Gajah (empat) dan Jasin (tiga).

“Berdasarkan laporan Pejabat Pelajaran Daerah (PPD), daripada 31 kes terlibat, 22 kes dilaporkan di Melaka Tengah, lima di daerah Alor Gajah dan empat di daerah Jasin.

“Walaupun ada pertambahan jumlah mangsa yang dijangkiti berbanding sebelumnya, namun tiada sekolah atau kelas yang ditutup,” katanya kepada pemberita ketika ditemui di pejabatnya di JPN Bukit Baru, di sini hari ini.

Mohd Azam bagaimanapun berkata, pihaknya akan bekerjasama dengan Jabatan Kesihatan Negeri sekiranya terdapat keperluan sekolah perlu ditutup, namun memberitahu tiada sebarang arahan setakat ini.

Beliau berkata, kesemua yang dijangkiti wabak itu kini sebahagiannya berada di hospital dan sebahagian lain dikuarantin di rumah masing-masing termasuk guru wanita tersebut.

Dalam masa sama, pihaknya turut menggerakkan pegawai-pegawai di peringkat JPN dan PPD untuk memantau perkembangan tersebut di samping menasihatkan guru besar dan pengetua sekolah supaya memberi perhatian serius berkaitan wabak tersebut serta mengambil tindakan segera mengikut prosedur operasi standard Kementerian Pendidikan dan Jabatan Kesihatan Negeri.

Sementara itu Ketua Menteri, Adly Zahari berkata, pihaknya akan bekerjasama dengan Kementerian Kesihatan (KKM) dan beberapa agensi lain untuk mengetatkan kawalan di beberapa pintu masuk di negeri ini sebagai salah satu langkah mengawal dan mencegah virus influenza.

“Setakat ini, ujian saringan dan pemantauan kesihatan hanya dijalankan terhadap pelancong asing yang memasuki negeri ini melalui Kompleks Imigresen, Kastam, Kuarantin dan Keselamatan (ICQS) Kota Laksamana sahaja.

“Kita juga akan bekerjasama dengan KKM untuk membuat hebahan maklumat berkenaan klinik-klinik swasta sekitar negeri itu yang membekalkan vaksin influenza,” katanya. — SINAR HARIAN


LEBIH 16,000 PENGUNDI DUN PELANGAI MEMILIH WAKIL RAKYAT HARI INI

BENTONG: Sebanyak 16,383 pengundi berdaftar akan memilih wakil rakyat baharu  pada Pilihan Raya Kecil (PRK) Dewan Undangan Negeri (DUN) Pelangai hari ini.

Tepat 8 pagi ini, sebanyak sembilan pusat mengundi melibatkan 30 saluran akan dibuka hingga 6 petang, sebelum proses penjumlahan berlangsung di Pusat Penjumlahan Rasmi Undi iaitu di Dewan Orang Ramai Felda Kemasul di sini.

Cuaca diramalkan baik di daerah Bentong pada sebelah pagi manakala ribut petir dijangka pada waktu petang, menurut Jabatan Meteorologi Malaysia (MetMalaysia).

Seramai 16,456 pengundi layak menunaikan tanggungjawab masing-masing dalam PRK itu termasuk 36 anggota polis dan tiga Pengundi Tidak Hadir Luar Negara.

Bagaimanapun, tiada pusat mengundi awal dibuka walaupun tarikhnya ditetapkan pada 3 Okt lepas, selepas SPR mengeluarkan 73 kertas undi kepada yang berhak mengundi secara pos pada PRK itu.

PRK berkenaan menyaksikan pertembungan tiga penjuru antara calon Barisan Nasional (BN) Datuk Amizar Abu Adam, calon Perikatan Nasional (PN) Kasim Samat dan calon Bebas Haslihelmy DM Zulhasni.

PRK DUN Pelangai diadakan susulan kematian penyandangnya Datuk Seri Johari Harun, 53, akibat nahas pesawat terhempas di Shah Alam, Selangor pada 17 Ogos lepas.

Pada Pilihan Raya Umum ke-15 (PRU15), Johari menang dengan majoriti 4,048 undi menewaskan calon Kasim (PN), calon Pakatan Harapan Ahmed Wafiuddin Shamsuri dan calon Pejuang Isa Ahmad.

PRK DUN Pelangai merupakan PRK keempat diadakan selepas PRU15 pada 19 Nov lepas, selepas PRK Parlimen Kuala Terengganu pada 12 Ogos lalu serta PRK Parlimen Pulai dan DUN Simpang Jeram yang diadakan serentak pada 9 Sept. — AlHijrah Online


BERHATI-HATI DENGAN TAWARAN PAKEJ HAJI 2022 – TH

KUALA LUMPUR: Lembaga Tabung Haji (TH) menasihati orang ramai terutamanya umat Islam di Malaysia supaya lebih berhati-hati dengan tawaran pakej haji oleh segelintir agensi pelancongan bagi musim haji 2022.

Pengarah Eksekutif Haji TH Datuk Seri Syed Saleh Syed Abdul Rahman berkata ketika ini kerajaan Malaysia dan TH masih lagi menunggu pengumuman rasmi berhubung urusan haji bagi musim haji 2022 daripada kerajaan Arab Saudi.

“Pihak kami dan kedutaan Arab Saudi mendapati ada segelintir agensi pelancongan mengambil kesempatan untuk mengiklankan pakej-pakej haji mahupun badal haji yang amat meragukan,” katanya dalam kenyataan hari ini.

Sementara itu Syed Saleh turut mengingatkan, mana-mana individu atau agensi pelancongan yang menawarkan perkhidmatan pakej haji tanpa kelulusan daripada TH boleh dikenakan tindakan undang-undang di bawah Akta Tabung Haji 1995 (Akta 535).

Beliau berkata pada awal Mac, TH telah melantik 22 syarikat pelancongan tempatan untuk beroperasi sebagai Pengelola Jemaah Haji (PJH) bagi musim haji tahun ini sebagai langkah awal persediaan haji yang dilakukan TH saban tahun.

“Kesemua PJH yang dilesenkan tidak dibenarkan lagi mengeluarkan sebarang iklan pakej haji sehingga kebenaran rasmi dikeluarkan oleh TH,” katanya.

Untuk sebarang pertanyaan lanjut, orang ramai boleh menghubungi Pusat Panggilan Tabung Haji (THCC) dengan menelefon 03- 6207 1919.–AlHijrah Online


DEWAN TERENGGANU BERSIDANG TANPA PEMBANGKANG

KUALA TERENGGANU: Persidangan Dewan Undangan Negeri (DUN) Terengganu kali ke-15 yang bermula di sini hari ini mencipta sejarah dengan ketiadaan blok pembangkang.

Ia berikutan kemenangan Perikatan Nasional (PN) yang menyapu bersih semua kerusi DUN pada Pilihan Raya Negeri (PRN), Ogos lepas.

Tirai sesi persidangan DUN Terengganu berlangsung dengan Istiadat Pembukaan Persidangan Penggal Pertama DUN ke-15 yang menyaksikan Sultan Terengganu Sultan Mizan Zainal Abidin berkenan berangkat menyempurnakan istiadat tersebut.

Turut hadir Menteri Besar Datuk Seri Dr Ahmad Samsuri Mokhtar, Speaker DUN Terengganu Mohd Nor Hamzah dan Timbalan Speaker Khazan Che Mat.

Pada PRN Terengganu yang berlangsung 12 Ogos lepas, gabungan PAS dan Bersatu buat julung kalinya memenangi kesemua 32 kerusi yang dipertandingkan.

Ia sekali gus menyaksikan tiada wakil pembangkang dalam DUN bagi penggal kali ini. — AlHijrah Online